title: HMS Verulam (1917)

text: Matkalla risteilijä "HMS Cassandra" osui Saarenmaan rannikolla miinaan alkaen upota. Hävittäjät "HMS Vendetta" ja "HMS Westminster" pelastivat uppoavan aluksen miehistön. "HMS Cassandran" miehistö piti toimittaa takaisin Rosythiin, jolloin Liepājan edustalla vedenalaiseen hylkyyn osunut "HMS Calypso" ja toisiinsa törmänneet "HMS Westminster" ja "HMS Verulam" määrättiin tehtävään.


title: HMS Verulam (1917)

text: "HMS Verulam" liitettiin 13. Hävittäjälaivueesta muodostettuun 2. Hävittäjälaivueeseen ja se palasi helmikuussa 1919 Itämerelle Cowanin laivasto-osastossa. Alus tuhoutui 4. syyskuuta 1919 vastaisena yönä osuttuaan brittien laskemaan miinaan lähellä Seiskaria Suomenlahdella. Aluksen upotessa sai surmansa 29 miehistönjäsentä.


title: HMS Verulam (1917)

text: Britannian hallitus lahjoitti aluksen sekä sen sisaraluksen "HMS Vittorian" Suomen hallitukselle. Pelastustoimia aloitettaessa 1925 todettiin, että laivojen korjaaminen ei olisi taloudellisesti mielekästä.


title: Junkarsborg

text: Junkarsborg on linnavuori Raaseporissa. Se on ollut käytössä ainakin myöhäisellä rautakaudella sekä keskiajalla. Linna sijaitsee Päsarträsket-nimisen järven kaakkoispuolella keskellä Mustionjokea. Linnan sijainti on ollut kulkuyhteyksien kannalta erinomainen. Jokea pitkin on päässyt sisämaahan Lohjanjärvelle ja rannikolle Pohjanpitäjänlahdelle. Vain muutaman kilometrin päässä Lohjanharjulla kulki keskiajan tärkein maaliikenneväylä, Suuri rantatie.


title: Junkarsborg

text: Linnan ensimmäinen rakennusvaihe on ajoitettu tutkimusten perusteella 1100-1200 -luvuille. Linnan vanhin, ilmeisesti puinen, varustus on mahdollisesti tuhoutunut ja seuraava puu- ja kivilinnoitus on rahalöytöjen mukaan tehty 1300-luvulla. Linnan rakennusvaiheista ei ole kuitenkaan varmaa selvyyttä. Linnan ajoitus perustuu vuosina 1891–92, 1937 ja 1950–54 suoritettuihin kaivauksiin. Kaivauksissa on löytynyt pronssi- ja rautaesineitä, keramiikkaa, tiiliä, luita ja hopearahoja. Hopearahalöydöt ajoittuvat vuosien 1320–1420 välille, painopisteen ollessa 1300-luvun loppupuolella. Alueelta löydetty kivisavikeramiikka muistuttaa Saksan Reininmaan Siegburgissa valmistettua keramiikkaa.


title: Junkarsborg

text: Perinteisen käsityksen mukaan Junkarsborgin alkuperäinen nimi olisi ollut Raseborg, sijaitseehan se keskiaikaisen Rasa-bol -nimisen verotuskunnan alueella, ja että nimi olisi sittemmin periytynyt lännemmäksi Snappertunaan rakennetulle Raseborgin linnalle. Nykykäsityksen mukaan Junkarsborg on löytöaineiston perusteella rakennettu 1300-luvun toisella neljänneksellä, ja Junkarsborg ja Raseborg olisivat olleet toiminnassa rinnakkain, kunnes Junkarsborg 1400-luvun lopulla poistui käytöstä.


title: Junkarsborg

text: Linna muodostuu Mustionjokeen työntyvän niemen kärkeen rakennetusta päälinnasta ja sitä mantereen puolelta suojanneesta esilinnasta. Linnan uloimpana puolustusvarustuksena luoteessa on toiminut niemen juureen kaivettu vallihauta, josta on jäljellä noin 60 metriä. Neliömäisen päälinnan pinta-ala on noin 20 × 20 metriä. Linnanpihaa kiertävät maavallit, jotka ovat jykevimmillään etelään antavalla sivustalla. Linnanpihan kaivauksissa on tullut esiin useiden puurakennusten jäännöksiä, jotka on kaivausten jälkeen jälleen peitetty maakerroksen alle. Nykyisin linnanpihalla on näkyvänä rakenteena ainoastaan harmaakivin vuorattu kaivo.


title: Junkarsborg

text: Junkarsborg rakennettiin niemelle, mutta niemen poikki on rakennettu kanava, joten paikka on nykyisin saari.


title: Junkarsborg

text: Junkarsborg sijaitsee kosteassa ja rehevässä lehtomaisemassa. Alue on melko vaikeapääsyinen, joskin Museovirasto on viime vuosina suorittanut alueella maisemanhoitotoimenpiteitä sekä raivannut linnalle johtavan polun metsän halki ja pitkin Päsarträsketin rantaviivaa. Luonnonkauniilla alueella on rikas lehtometsä- ja kosteikkokasvilajisto ja runsaslukuinen lintukanta. Vuonna 1994 tehdyssä kasvillisuuskartoituksessa löytyi ihmisen toiminnasta kertovaa kasvillisuutta, mm. humala ("Humulus lupulus") ja mäkikaura ("Avenula pubescens"), jotka selvästi liittyvät linnan varhaishistoriaan.


title: Ramstedt

text: Ramstedt on ruotsinkielinen sukunimi, jota esiintyy sekä Ruotsissa että Suomessa. Tunnettuja nimenkantajia ovat:


title: Johan Ramstedt

text: Johan Olof Ramstedt (7. marraskuuta 1852 – 15. maaliskuuta 1935) oli ruotsalainen poliitikko ja virkamies, joka toimi Ruotsin pääministerinä huhtikuusta elokuuhun vuonna 1905.


title: Marian Kovacocy

text: Marian Kovacocy (s. 1984 Trnava, Slovakia) on slovakialainen haulikkoampuja ja maailmanmestari.


title: Marian Kovacocy

text: Kovacocy on saavuttanut MM-kilpailuissa kultaa poikien sarjassa ja miesten sarjassa kultaa ja hopeaa.


title: Tykinvetäjä

text: Tykinvetäjä eli tykkitraktori on sotilaskäyttöön suunniteltu erikoisajoneuvo, jonka tärkein käyttötarkoitus on tykkien ja niiden miehistöjen kuljettaminen.


title: Tykinvetäjä

text:
Tykkien liikutteluun on perinteisesti käytetty hevosvaljakoita ja pieniä siirtoja tehdään myös miesvoimin. Tykkien vetämiseen tarkoitettuja ajoneuvoja alettiin kuitenkin suunnitella jo varhain. Nicolas-Joseph Cugnot'n höyryauto tai -traktori vuodelta 1769 oli tarkoitettu nimenomaan tykinvetäjäksi.
Tykinvetäjä ei ole taisteluajoneuvo, vaikka voikin olla aseistettu. Sen tarkoituksena on tarjota maastoesteet voittava vetokyky ja "suojata miehet säältä".Varhaisissa tykinvetäjissä saattoi sääsuojakin tykkimiehistöltä puuttua. Uudemmat mallit voivat olla katettuja ja panssaroituja.
Neuvostoliittolainen kevyt tykinvetäjä T-20 Komsomolets suunniteltiin vuonna 1936. Siinä on 50 hevosvoiman moottori ja aseistuksena pikakivääri.


title: Tykinvetäjä

text:
Saksalainen Steyr AG:n valmistama Raupenschlepper Ost -vetäjä pystyy kuljettamaan 1,5 tonnin ja vetämään kahden tonnin painoista kuormaa.
Telatykit, tykkilavettien lyhyisiin siirtoihin tarkoitetut nestemoottorit sekä maastokuorma-autot ovat vähentäneet erikoistuneiden tykinvetäjien tarvetta.


title: Jämsän Seudun Osuusmeijeri

text: Jämsän Seudun Osuusmeijeri (aiemmin Jämsän Osuusmeijeri) oli vuodesta 1886 vuoteen 1970 Jämsän seudulla toiminut meijeri. Sen yhteydessä toimivat myös mylly ja saha.


title: Jämsän Seudun Osuusmeijeri

text: Vuonna 1886 perustettiin Jämsän Jokivarren meijeriosakeyhtiö. Meijeri rakennettiin Jämsänjoen rantaan Seppolan sillan eteläpuolelle. Sen yhteydessä toimi myös mylly ja saha ja koneistoja pyöritti kahden hevosvoiman höyrykone. Meijeri oli valmis vastaanottamaan maitoa marraskuussa 1886. Meijeri seisoi talvikuukaudet. Esimerkiksi vuonna 1888 sinne tuotiin 2 600 litraa maitoa päivässä ja vuosikymmenen vaihteessa säännöllisesti maitoa toimitti 49 taloa.


title: Jämsän Seudun Osuusmeijeri

text: Osuuskuntamuotoinen Jämsän Osuusmeijeri aloitti toimintansa tammikuussa 1904 ja yhtiön rakennukset koneineen myytiin sille. Vanhan meijerin tilalle päätettiin rakentaa uusi ja se olikin valmis vastaanottamaan maitoa jo heinäkuussa 1904. Mylly ja saha rakennettiin uudestaan vuosina 1904–1905. Vuonna 1918 hankittiin dynamo tuottamaan sähköä höyrykoneen pyörittämänä. Sähköä myytiin valaistusta varten Jämsän keskustan alueelle mutta myynti loppui vuonna 1920.


title: Jämsän Seudun Osuusmeijeri

text: 1920-luvulla meijerin kunto oli huono ja vanhan meijerin tilalle päätettiin rakentaa uusi. Rakentaminen alkoi keväällä 1928 ja valmistui syksyllä 1929. Kaksikerroksisen rakennuksen ensimmäisessä kerroksessa olivat meijerisali, laboratorio sekä kylmätilat ja toinen oli kymmenen huoneen asuinkerros, jossa oli myös konttori. Meijeriin rakennettiin vesijohto Vesijohto Oy:n kanssa tehdyn sopimuksen jälkeen. Huhtikuussa 1940 tulipalo tuhosi toisen kerroksen kokonaan. Kerros rakennettiin uudestaan.


title: Jämsän Seudun Osuusmeijeri

text: 1950-luvulla rakennukseen tehtiin useita muutoksia ja vuosikymmenen lopulla toteutettiin rakennuksen laajennus. Samaan aikaan meijerin maidonhankinta alue laajeni Längelmäen, Kuhmoisten ja Korpilahden alueille ja sen nimi muutettiin Jämsän Seudun Osuusmeijeriksi. Meijeritoiminta loppui vuonna 1970 ja Valio sijoitti rakennukseen juustopakkaamon. Pakkaamo muutti pois vuonna 1978 ja sen jälkeen siinä toimi eri liikeyrityksiä kunnes se jäi tyhjilleen vuonna 2006.


title: Jämsän Seudun Osuusmeijeri

text: Meijerin sahan kannattavuus oli huono – sitä vuokrattiin ulkopuolisille ja se kävi vain muutaman viikon vuodesta. Sahan toiminta loppui vuonna 1926 ja sen koneet myytiin ja rakennus muutettiin vilja- ja rehumakasiiniksi. Syyskuussa 1934 valmistui vehnämylly entisen sahan paikalle olemassa olevan kivimyllyn yhteyteen. Sodan aikana se oli valtion viljavaraston asiamies. Vuonna 1948 päätettiin uuden myllyn rakentamisesta. Kolmikerroksinen puurakenteinen kivimylly valmistui vuonna 1951. Vehnämyllyä laajennettiin vuonna 1952. Mylly toimi 1980-luvulle saakka.


title: John Panozzo

text: John Anthony Panozzo (20. syyskuuta 1948 – 16. heinäkuuta 1996) oli yhdysvaltalainen muusikko, joka tuli tunnetuksi Styx-yhtyeen rumpalina. Hän oli Chuck Panozzon kaksoisveli. Hän kuului yhtyeen alkuperäiseen kokoonpanoon ja kuului siihen loppuikänsä lukuun ottamatta niitä vuosia, joiden aikana yhtye ei ollut koossa.


title: John Panozzo

text: Panozzon alkoholimaksasairaus eteni kirroosiasteelle, ja hän kuoli Chicagossa 47-vuotiaana maha-suolikanavan verenvuotoon.


title: Ronny Johnsen

text: Jean Ronny Johnsen (s. 10. kesäkuuta 1969 Sandefjord) on norjalainen entinen jalkapalloilija. Hän pystyi pelaamaan sekä keskuspuolustajana että puolustavana keskikenttäpelaajana. Pituudeltaan hän on 188-senttinen.


title: Ronny Johnsen

text: Pelaajaurallaan paljon loukkaantumisista kärsinyt SEM IF-kasvatti aloitti uransa Stokke IL:ssä vuonna 1987. Sen jälkeen hän pelasi Norjassa vielä Eik-Tønsbergissa, FC Lyn Oslossa ja Lillestrømissa ennen siirtymistään ulkomaille, turkkilaiseen Beşiktaşiin. Vain 22 liigaottelun jälkeen Manchester United hankki Johnsenin riveihinsä. Kuuden United-kausiensa aikana Johnsen oli voittamassa neljää Valioliiga mestaruutta (1997, 1999, 2000 ja 2001) ja FA Cupin voittoa 1999. Johnsen oli myös tärkeässä roolissa ManU:n juhliessa mestarien liigan voittoa vuonna 1999 ja norjalainen pelasi finaalissa topparin paikalla yhdessä Jaap Stamin kanssa. Johnsen pelasi Unitedissa yhteensä 99 liigaottelua ja teki niissä 7 maalia.


title: Ronny Johnsen

text: Manchester Unitedin jälkeen Johnsen edusti parin kauden ajan Aston Villaa ja 3 liigaottelun ajan Newcastlea ennen siirtymistään takaisin Norjan jalkapalloviheriöille. Vålerengaa Johnsen edusti vuoteen 2008 saakka, jolloin lopetti pelaajauransa.


title: Ronny Johnsen

text: Norjan maajoukkueessa Johnsen esiintyi 62 kertaa. Maaleja hän teki kolme. Johnsen edusti maataan myös vuoden 1998 MM-kisoissa.


title: Marmoladan massiivi

text: Marmoladan massiivi on Koillis-Italiassa sijaitseva vuoristoalue. Se sijaitsee jotakuinkin keskellä Etelä-Tirolissa olevaa Dolomiittien vuoristoa. Massiivissa sijaitseva Punta Penian (3 343 m) huippu on Alppien Dolomiiteista korkein.


title: Marmoladan massiivi

text: Eräs Dolomiittien vuoriston harvoista jäätiköistä laskeutuu loivasti Marmoladan pohjoisen puoleisilla rinteillä, missä kohoaa myös joitakin Marmoladan sivuhuippuja. Vuoren eteläpuolta reunustaa äkkijyrkkä noin 850 metriä korkea ja 3 kilometriä pitkä vuorenseinämä. Seinämä on korkeimmillaan Monte a’Ombretta -huipun luona. Länteen päin mentäessä seinämä tekee pienen mutkan Punta Penian etelänpuoleisen pilarin kohdalla, jonka jälkeen seinämä jatkuu vuoren lounaispuolella Val Contrin -laakson yllä hieman matalampana. Eteläisen seinämän keskiosan alla on suuri terassimainen ylänkö, jonka kohdalla seinämä on noin puolet lyhyempi kuin muualla.


title: Marmoladan massiivi

text: Marmoladan massiivi käsittää useita huippuja. Korkeimman kohdan yhteydessä oleva harjanne käsittää kolme päähuippua: Punta Penia (3 343 m), Punta Rocca (3 309 m) ja Monte a’Ombretta (3 230 m). Läntiselle Ombrettan huipulle on rakennettu köysiratahissin pääteasema.


title: Antelao

text: Antelao eli Monte Antelao on Italian Dolomiiteilla sijaitseva 3 263 metriä korkea vuori. Se on Cadoren vuoristokommuunin alueen korkein sekä Dolomiittien vuoriston toiseksi korkein huippu, mikäli korkeimman huipun lisäksi Marmoladan massiivin muita huippuja ei lasketa mukaan.


title: Antelao

text: Ensimmäisinä huipulle kiipesivät Paul Grohmann ja paikallinen metsästäjä Matteo Ossi vuonna 1863.


title: Tofane

text: Tofane on Italian Dolomiiteilla sijaitseva vuoristoalue. Massiivin korkein huippu on Tofana di Mezzo (3 244 m).


title: Tofane

text: Tofanen massiivin huippuja.


title: Eric Clapton (albumi)

text: Eric Clapton on englantilaisen kitaristi Eric Claptonin ensimmäinen soololevy. Albumin tuotti Delaney Bramlett. Levyn nauhoitukset aloitettiin marraskuussa 1969 ja lopetettiin tammikuussa 1970. Albumi julkaistiin kuitenkin vasta elokuussa 1970. Kappale ""Blues Power"" oli menestys.


title: Eric Clapton (albumi)

text: A-puoli


title: Eric Clapton (albumi)

text: B-puoli


title: Borhyaena

text: Borhyaena oli Etelä-Amerikassa elänyt pussieläinten suku, johon kuului yksi lihaa syönyt eläin, "borhyaena tuberata". Borhyena kuului heimoon "borhyaenidae", johon kuului monia samankaltaisia, mutta pienempiä lihaa syöneitä pussieläimiä.


title: Borhyaena

text: Borhyaena oli nykyistä sutta muistuttanut eläin. Se asutti Etelä-Amerikkaa 28–5 miljoonaa vuotta sitten. Se oli noin 1,5 metriä korkea ja painoi luultavasti noin 100 kiloa. Borhyenan kallo oli noin 23 senttiä pitkä ja sillä oli luiden murskaamiseen erikoistunut hampaisto. Raskaan rakenteensa vuoksi Borhyena ei luultavasti kyennyt juoksemaan kovin nopeasti ja tästä syystä sen uskotaan metsästäneen väijymällä. Borhyaena oli viimeinen suurista borhyaenidae-heimon petoeläimistä. Boryenan uskotaan kuolleen sukupuuttoon sen hävittyä kilpailulle Pohjois-Amerikasta tulleille istukkanisäkkäille, erityisesti koiraeläimille, jotka olivat pidemmälle kehittyneitä ja täyttivät borhyenan ekologisen lokeron.


title: Borhyaena

text: Borhyaenan fossiileja on löydetty Argentiinan Patagoniasta Santa Cruzin liuskakivikerrostumista. Ensimmäiset löydöt teki argentiinalainen Florentino Ameghino 1880-luvulla.


title: Tomáš Plekanec

text: Tomáš Plekanec (s. 31. lokakuuta 1982 Kladno, Tšekkoslovakia) on tšekkiläinen jääkiekkoilija, pelipaikaltaan keskushyökkääjä. Hän edusti NHL-joukkue Montreal Canadiensia vuosina 2002–2018. Plekanecin vahvuudet ovat peliälyssä, luovuudessa ja nopeudessa.


title: Tomáš Plekanec

text: Plekanec aloitti pääsarjauransa kaudella 1998–1999 Tšekin Extraligassa HC Kladnossa, jossa hän debytoi miesten pääsarjatasolla kolmen ottelun verran. Kaudella 1999–2000 hän pelasi lainalla kolmostasolla HK Kralupy nad Vltavoussa ja UHK Lev Slanýssa. Kauden 2000–2001 Plekanec pelasi lähes kokonaan Kladnossa, jossa teki 47 runkosarjaottelussa tehot 9+9=18. Hän pelasi kaudella myös lainalla kakkostasolla BK Mladá Boleslavissa. Montreal Canadiens varasi Plekanecin kauden päätteeksi numerolla 71 . Kausi 2001–2002 oli Plekanecin ensimmäinen kokonainen miesten pääsarjatasolla ja se toi hänelle 48 runkosarjaottelussa tehot 7+16=23, joilla hän oli joukkueen toiseksi paras pistemies Václav Skuhravýn kanssa.


title: Tomáš Plekanec

text: Kaudeksi 2002–2003 Plekanec siirtyi hänet varanneen Montreal Canadiensin organisaatioon, jonka hän kanssa teki kolmivuotisen jatkosopimuksen. Hän pelasi koko kauden AHL:ssä farmijoukkue Hamilton Bulldogsissa, jossa teki tehot 19+27=46. Kaudella 2003–2004 Plekanec pelasi NHL:ssä ensimmäisen ottelunsa 31. joulukuuta 2003 Dallas Starsia vastaan ja sai ottelussa jääaikaa 10 minuuttia ja 40 sekuntia. Hän pelasi kauden aikana toisenkin NHL-ottelun, mutta pelasi loput kaudesta farmijoukkueessa, jossa oli tehoilla 23+43=66 Hamiltonin paras pistemies. Työsulkukauden 2004–2005 Plekanec pelasi Hamiltonissa, jossa hän oli tehoilla 29+35=64 joukkueen paras pistemies. Elokuussa 2005 Plekanec teki Montrealin kanssa kaksivuotisen jatkosopimuksen.


title: Tomáš Plekanec

text: Kauden 2005–2006 oli Plekanecille tulokaskausi NHL:ssä. Hän teki NHL-uransa avausmaalin 15. lokakuuta 2005 Toronto Maple Leafsia vastaan. Plekanec teki tulokaskaudellaan 67 runkosarjaottelussa tehot 9+20=29 ja pelasi kuusi playoff-ottelua tehden neljä pistettä. Kauden 2006–2007 Plekanec pelasi kokonaan NHL:ssä, jossa hän teki tehot 20+27=47. Heinäkuussa 2007 hän jatkoi sopimustaan Montrealin kanssa kahdella vuodella. Kaudella 2007–2008 Plekanec teki tehot 29+40=69 ja oli joukkueen toiseksi paras pistemies Aleksei Kovaljovin jälkeen. Plekanec teki 29. helmikuuta 2008 uransa ensimmäisen hattutempun Buffalo Sabresia vastaan. Pudotuspeleissä hän oli yhdeksällä pisteellään seuran toiseksi paras pistemies Saku Koivun kanssa. Kaudella 2008–2009 Plekanec teki edelliskauteen verrattuna vaisut tehot 20+19=39. Hän jatkoi sopimustaan Montrealin kanssa yhdellä vuodella.


title: Tomáš Plekanec

text: Kaudella 2009–2010 Plekanec nousi lopullisesti NHL:n parhaiden keskushyökkääjien joukkoon. Hän oli joukkueensa paras pistemies uran ennätyspisteillä 25+45=70. Pudotuspelien 19 ottelussa hän teki 11 pistettä. Plekanec oli kauden jälkeen kuumimpia nimiä NHL:n siirtomarkkinoilla. Hän teki lopulta kesäkuussa 2010 Montrealin kanssa kuusivuotisen jatkosopimuksen, joka oli arvoltaan 30 miljoonaa dollaria. Kaudella 2010–2011 Plekanec toimi Montrealin varakapteenina ja oli joukkueen paras pistemies tehoilla 22+35=57. Kaudella 2011–2012 hän jatkoi varakapteenina ja teki tehot 17+35=52 ollen Montrealin pistepörssin neljäs.


title: Tomáš Plekanec

text: Plekanec teki syyskuussa 2012 NHL:n työsulun kestävän sopimuksen Tšekin Extraliigan HC Kladnon kanssa.


title: Tomáš Plekanec

text: Helmikuussa 2018 Plekanec siirtyi Toronto Maple Leafsiin. Marraskuussa 2018 hän ilmoitti lopettavansa NHL-uransa, mutta mahdollisesti jatkavansa pelaamistaan kotimaassaan.


title: Tomáš Plekanec

text: Plekanec debytoi miesten arvokisoissa vuoden 2006 MM-kilpailuissa, joissa Tšekki voitti hopeaa. Hän teki turnauksessa myös kolme maalia. Hänet valittiin myös vuoden 2007 MM-kisoihin, joissa hän teki kahdeksan tehopistettä. Hän pelasi myös vuosien 2008 ja 2009 MM-kisoissa, mutta ilman suurempaa menestystä. Hänet valittiin edustamaan Tšekkiä Vancouverin talviolympialaisiin 2010, joissa hän teki viidessä ottelussa tehopisteet 2+1=3. Vuonna 2011 Slovakian MM-kilpailuissa Plekanec oli voittamassa MM-pronssia. Hän teki turnauksessa tehopisteet 6+4 ja jakoi toisen sijan turnauksen pistepörssissä Ruotsin Patrik Berglundin ja joukkuekaveri Roman Cervenkan kanssa edellään vain Suomen Jarkko Immonen. Vuoden 2012 Suomen ja Ruotsin MM-kilpailuissa Plekanec voitti toisen peräkkäisen MM-pronssinsa ja toimi tällä kertaa myös joukkueen kapteenina.


title: Tomáš Plekanec

text: Hän pelasi alle 18-vuotiaiden MM-kilpailuissa vuonna 2000. Hän pelasi alle 20-vuotiaiden MM-kilpailuissa vuosina 2001 ja 2002 ja voitti kultaa 2001.


title: Fredrik von Platen

text: Fredrik August von Platen (7. lokakuuta 1790 Parainen – 1. huhtikuuta 1868 Parainen) oli lammilainen kartanonomistaja ja kirjailija. Hän käänsi ruotsiksi muun muassa Puškinin, Lamartinen ja Horatiuksen tuotantoa. Hän oli yksi Hämeenlinnan lukuseuran perustajista.


title: Fredrik von Platen

text: Lapsettomana kuollut von Platen oli aatelissukunsa viimeinen miespuolinen edustaja Suomessa. Hän toimi esikuvana sisarentyttärensä Adelaïde Ehrnroothin "Många döttrar" -romaanin Onkel Tobiakselle.


title: Teuta Krasniqi

text: Teuta Krasniqi on kosovolainen näyttelijä. Hän näyttelee sarjassa ("kafeneja jone) Meidän kahvila. Hän oli kihloissa Blero laulajan kanssa


title: Teuta Krasniqi

text: Teuta Krasniqi on nimetty "UNKT":n hyvän tahdon lähettilääksi.


title: Teuta Krasniqi

text: Hän odottaa kihlattunsa kanssa esikoistaan.


title: Phascolonus

text: Phascolonus (jättiläisvompatit) oli vompatteihin kuulunut suku, jonka lajit elivät pleistoseenikauden Australiassa. Sukuun kuului kaksi lajia, "P. gigas" sekä "P. lemley". Nimitystä jättiläisvompatti käytetään usein virheellisesti "Diprotodonista" joka kuuluu vompattimaisten eläinten alalahkoon, muttei vompattien heimoon.


title: Phascolonus

text: Jättiläisvompatit ilmestyivät noin 5 miljoonaa vuotta sitten ja hävisivät noin 40 000 vuotta sitten.


title: Phascolonus

text: "P. gigas" ja "P. lemley" erosivat toisistaan lähinnä koon perusteella. Lajeista suuremman, "P. gigasin" on arvioitu voineen painaa jopa 250 kiloa eli noin kahdeksan kertaa suurimman nykyisin elävän vompatin verran. Kokoa lukuun ottamatta ne muistuttivat suuresti nykypäivän vompatteja.


title: Phascolonus

text: Jättiläisvompatteja tavattiin Länsi-Australiassa sekä Tasmaniassa. Ne elivät samaan aikaan muiden suurten pussieläinten, kuten diprotodonin ja jättiläiskengurun kanssa ja hävisivät samaan aikaan niiden kanssa. Syiksi on ehdotettu ilmastonmuutosta ja metsästystä.


title: Phascolonus

text: Jättiläisvompattien fossiileja löysi ensimmäisenä Richard Owen, joka myös luokitteli ne. Aluksi hän luokitteli sukuun kuuluvaksi useampia lajeja, mutta ne on nykyisin jätetty pois, sillä ne olivat todennäköisesti samojen lajien erikokoisia edustajia. Tea Treen luolasta löydettiin kahden miljoonan vuoden ikäinen jättiläisvompatin luuranko läheltä "Quinkana"-suvun krokotiilin luurankoa.


title: Nuova AMG Sebastiani Basket Rieti

text: Nuova AMG Sebastiani Basket Rieti oli italialainen koripalloseura. Vuonna 2009 seura muutti Rietista Napoliin. Kauden 2009–2010 jälkeen seura suljettiin pääsarjasta.


title: Hevosantiloopit

text: Hevosantiloopit (Hippotraginae) on onttosarvisiin kuuluva sorkkaeläinten alaheimo, johon kuuluu 3 sukua ja 7 lajia. Eri hevosantilooppilajit muistuttavat paljon toisiaan. Ne ovat hyvin kookkaita, suunnilleen hirven tai hevosen kokoisia. Hevosantilooppien selkä kohoaa hieman sään kohdalta, utareet ovat nelinisäiset ja turpapeili on hyvin pieni. Kummallakin sukupuolella on pitkät, pituussuunnassa loivakierteiset sarvet, jotka sojottavat joka pystyssä keihäsmäisesti tai kaartuvat sapelimaisesti taaksepäin. Sarvissa on voimakkaita ja poikittaisia harjanteita. Naaraiden sarvet ovat tavallisesti ohuemmat kuin uroksilla. Sukupuolten koko ja tavallisesti myös väritys ovat molemmilla hyvin samanlaisia. Niskassa on hevosmainen, pysty harja, mistä alaheimon nimi "hevosantiloopit" juontuu. Useimmilla lajeilla on värikkäitä naamakuvioita. Kaikkien hevosantilooppilajien poikaset ovat väritykseltään vaaleanruskeita, joilla on vain heikkoja kuvioita.


title: Hevosantiloopit

text: Varhaisimmat toistaiseksi löydetyt hevosantilooppien fossiilit ovat 6,5 miljoonan vuoden takaa Afrikasta. Alaheimo saattoi kuitenkin kehittyä Euraasiassa, josta ne levisivät Afrikkaan ja ylittivät Saharan. 3-1,6 miljoonan vuoden ikäisiä fossiileja on löydetty myös Intiasta ja Euroopasta. Nykyään niitä tavataan enää Afrikassa ja Arabiassa. Alaheimoon kuulunut eteläafrikkalainen siniantilooppi kuoli sukupuuttoon vuoden 1800 tienoilla. Hevosantilooppeja elää nykyään vähäpuustoisilla savanneilla, sekä karuilla alueilla kuten aavikoilla. Keihäsantiloopit ja mendesinantilooppi ovat mukautuneet aavikoiden oloihin paremmin kuin mitkään muut sorkkaeläimet.


title: Hevosantiloopit

text: Nisäkäsnimistötoimikunta on ehdottanut hevosantilooppien alaheimolle uutta suomenkielistä nimeä "isoantiloopit".


title: Japanin energiapolitiikka

text: Tämä artikkeli käsittelee Japanin energiapolitiikka.


title: Japanin energiapolitiikka

text:
Japani on ollut johtavia ydinvoimamaita. Vuonna 1998 Japani tuotti 13 % maailman ydinsähköstä. Maaliskuussa 2011 tapahtui Fukushiman ydinvoimalassa vakava onnettomuus. Fukushiman tapahtumat ovat vaikuttaneet ratkaisevasti siihen, miten japanilaiset suhtautuvat ydinvoimaan. Tammikuussa 2012 tehtyjen mielipidetiedustelujen mukaan yli 70 prosenttia japanilaisista haluaa eroon ydinvoimasta.
Maaliskuun 2012 alussa Japanin 54 ydinvoimalasta oli suljettuina peräti 52, eikä yhtään voimalaa ole käynnistetty uudelleen.
Maan energiaviranomaisten laskelmien mukaan Japani selviäisi kesän 2012 yli ilman ydinvoimaa ja huomattavia sähkökatkoksia. Japanissa sähkön kulutus on suurimmillaan kesällä.


title: Japanin energiapolitiikka

text: Japani on sijalukuvälillä 6-10 maailmassa kivihiilen kulutuksessa.


title: Japanin energiapolitiikka

text: Germanwatchin mukaan Japanin osuus maailman vuoden 2008 hiilidioksidipäästöistä oli 4,3 % (5. sija), energiankulutuksesta 4,5 % ja väestöstä 2 %.


title: Japanin energiapolitiikka

text:
Japanissa on laitteille vapaaehtoinen stand-by-standardi 1W/h. EU:ssa sama raja on velvoite 1.1.2010 alkaen.
Japani tuki taloudellisesti vanhojen autojen vaihtoa päästörajoituksin vuosina 2008-2009.


title: Scissor Sisters (albumi)

text: Scissor Sisters on Scissor Sistersin esikoisalbumi, joka julkaistiin 2. helmikuuta 2004. Albumi nousi listaykköseksi Isossa-Britanniassa ja Irlannissa, ja oli Britanniassa vuoden myydyin albumi. Albumin tunnetuin kappale on single "Take Your Mama". Yhdysvalloissa albumi debytoi Billboard 200 -listan sijalla 102.


title: Italian koripallon supercup

text: Italian koripallon supercup on vuosittain järjestettävä Cup-ottelu, jossa kohtaavat Italian mestari ja Italian Cupin mestari. Supercupia on pelattu vuodesta 1995 lähtien.


title: Von Platen

text: von Platen on ruotsalainen aatelissuku, jonka yksi sukuhaara on introdusoitu Suomen ritarihuoneeseen.


title: Von Platen

text: Jo keskiajalta tunnettu aatelissuku on lähtöisin Rügeniltä Pommerista. Useat sen jäsenet naturalisoitiin ruotsin aateliin.


title: Pallacanestro Biella

text: Pallacanestro Biella on italialainen koripalloseura Biellasta. Se pelasi viimeksi pääsarjassa kaudella 2012–2013.


title: Sutor Basket Montegranaro

text: Sutor Basket Montegranaro on italialainen koripalloseura Montegranarosta.


title: Sutor Basket Montegranaro

text: Vuonna 1947 perustettiin Società Sportiva Enzo Bassi, josta irtautui oma koripalloseura vuonna 1955. Koripalloseuran nimeksi valittiin Società Sportiva Sutor. Vuonna 1985 seura nousi ensimmäistä kertaa historiassaan Serie A2:een. Ensimmäisen kerran seura nousi pääsarjaan kaudeksi 2006–2007. Historiansa parhaan saavutuksen se saavutti kaudella 2007–2008 oltuaan runkosarjan neljäs. Pudotuspeleissä seuran tie katkesi kuitenkin Olimpia Milanoon, joka voitti otteluparin voitoin 3–2.


title: Kattoluukku

text: Kattoluukku on auton katossa oleva luukku, jota käytetään sekä ilmanvaihtoon että valaistuksen parantamiseen. Kattoluukkuihin on saatavilla aurinkosuojia. Kattoluukut yleistyivät 1990-luvulla. Kattoluukkuja on myös linja-autoissa. Kattoluukut voivat olla sähköisesti tai manuaalisesti avattavia, läpinäkyviä tai läpinäkymättömiä. Läpinäkyvät ovat joko muovisia tai lasisia. Manuaalisesti avattavissa luukuissa on joko kahvamekanismi tai pyöritettävä kampi.


title: Los Angelesin mellakat 1992

text: Los Angelesin mellakat vuonna 1992 oli sarja mellakoita 29. huhtikuuta – 4. toukokuuta, jotka alkoivat Los Angelesista, Kalifornian osavaltiosta Yhdysvalloista. Tapahtumasarja sai alkunsa kun Los Angelesin poliisin eli LAPD:n konstaapeli pahoinpiteli afroamerikkalaisen Rodney Kingin maaliskuussa 1991. 29. huhtikuuta 1992 valamiehistö (joka koostui yli kymmenestä valkoihoisesta henkilöstä) totesi Rodneytä pahoinpidelleet poliisit syyttömiksi. Tämä aiheutti joukon mellakoita ympäri Los Angelesia. Mellakat kestivät yli seitsemän päivää ja niihin osallistui tuhansia ihmisiä ympäri kaupunkia. Mellakoitsijoiden aiheuttamat ryöstöt, pahoinpitelyt, tuhopoltot sekä murhat maksoivat Yhdysvalloille yli miljardi dollaria. Yhteenotoissa kuoli yhteensä 53 ihmistä ja tuhannet loukkaantuivat.


title: Los Angelesin mellakat 1992

text: 3. maaliskuuta 1991 Rodney King oli kahden matkustajan kanssa ajamassa länteen Foothill Freewaytä pitkin, kun neljä LAPD:n poliisia pysäyttivät hänet takaa-ajon jälkeen. Rodney oli ajanut moottoritiellä 190 kilometrin tuntivauhdilla. Hänet taklattiin maahan, häntä ammuttiin etälamauttimella sekä lisäksi lyötiin pampulla. Paikalla ollut argentiinalainen George Holliday kuvasi tapauksesta muutaman ensimmäisen minuutin asunnostaan käsin. Videolle ei tallentunut kuitenkaan se, että Rodney vastusti poliisia sekä pidätystä.


title: Los Angelesin mellakat 1992

text: Rodney oli takaa-ajon aikana ajanut useasti punaisia valoja päin, eikä ollut pysähtynyt stop-merkkien kohdalla. Poliisit epäilivät hänen olleen PCP:n vaikutuksen alaisena.


title: Los Angelesin mellakat 1992

text: Poliisien käytöksestä Rodneyn pidätyksessä uutisoitiin paljon ympäri maata; muun muassa New York Times julkaisi 21 artikkelia tapahtumasta. Los Angelesin kaupungin oikeudenkäyntiasiamies haastoi kaikki neljä poliisia oikeuteen pahoinpitelystä sekä liiallisesta voimankäytöstä.


title: Los Angelesin mellakat 1992

text: Keskiviikkona 29. huhtikuuta 1992 noin kello 15.15 tuli julki oikeuden päätös LAPD:n konstaapelien syytteistä vapauttamisesta. 15.45 mennessä yli 300 ihmistä osoitti mieltään päätöstä vastaan Los Angelesin piirikunnan oikeustalolla. Kello 17 ja 18 välillä reilut parikymmentä LAPD:n johtamaa poliisia kohtasi pääasiassa afroamerikkalaiset mielenosoittajat South Los Angelesissa. Poliisit joutuivat vetäytymään alimiehitettyinä. Uusi ryhmä mielenosoittajia aloitti mielenosoituksia LAPD:n tukikohdissa ympäri Los Angelesia noin kello 18.30. Viisitoista minuuttia myöhemmin väkijoukko aloitti Florence Avenuen ja Normandie Avenuen kulmassa varastelun sekä hyökkäämisen ihmisten ja pääasiassa valkoihoisten omistamien ajoneuvojen kimppuun.


title: Los Angelesin mellakat 1992

text: Mellakoiden ensimmäisenä uhrina pidetään valkoihoista Reginald Oliver Dennyä, joka mellakoista tietämättä pysähtyi hiekkalastissa olleella rekka-autollaan liikennevaloihin Florence Avenuen ja Normandie Avenuen risteyksessä. Tummaihoiset ihmiset vetivät Dennyn ulos rekan ohjaamosta ja pahoinpitelivät tätä katua vasten samaan aikaan kun risteyksen yläpuolella lentäneet uutishelikopterit kuvasivat tapahtumia. Denny onnistui pahoinpitelyn jälkeen lopulta nousemaan takaisin rekan ohjaamoon ja yritti ajaa tajunnan rajamailla pois paikalta. Tässä vaiheessa apuun riensi afroamerikkalainen siviili Bobby Green Jr., joka oli nähnyt tapahtuman suorana televisiostaan. Green (myös kuorma-autonkuljettaja), nousi Dennyn rekan ohjaamoon, siirsi hänet syrjään kuskin paikalta, ja ajoi hänet sairaalaan.


title: Los Angelesin mellakat 1992

text: Mellakoiden 2. päivä (torstai 30. huhtikuuta) alkoi rauhallisesti, mutta silti pian olivat käynnissä samanlaiset ryöstelyt ja sytytetyt palot kuin edellisenä päivänä. Korealaiset järjestivät omalle alueelleen aseistettuja ryhmiä suojaamaan myymälöitä huomattuaan, että poliisin resurssit eivät ulottuneet heidän hätäänsä. Televisiossa näytettiin kuvia laukaustenvaihdoista korealaisten ja mellakoitsijoiden välillä.


title: Los Angelesin mellakat 1992

text: Turvallisuusviranomaiset ryhtyivät auttamaan korealaisten aluetta noin puolenpäivän aikoihin. Auttamistyöhön osallistui poliisien suojeluksessa myös palolaitos. Toisena päivänä televisiossa puhui lisäksi presidentti George H. W. Bush, jonka mukaan ”anarkismia ei tulla sietämään”. Televisiossa puhui myös näyttelijä Bill Cosby, joka kehotti mellakoinnin sijaan seuraamaan Cosby Show´ta.


title: Los Angelesin mellakat 1992

text: Kolmannen mellakkapäivän (perjantai 1. toukokuuta) alussa yöllä klo 01.00 Kalifornian kuvernööri Pete Wilson pyysi apua liittovaltion viranomaisilta mellakoiden taltuttamiseksi, mutta liittovaltion joukkojen valmistelutoimet vievät aikaa sunnuntaihin saakka. Kansalliskaartin vahvistuksia saapui myös lisää kaartin kokonaisvahvuuden ollessa 4 000 sotilasta. Lisäksi osavaltion alueelta saapui mellakka-alueella yhteensä 1 700 eri turvallisuusorganisaatioihin kuuluvaa lainvalvojaa. Illan pimettyä mellakka-alueella iski lisäksi sähkökatkos.


title: Los Angelesin mellakat 1992

text: Presidentti George H. W. Bush puhui jälleen televisiossa tuomiten ”mielivaltaisen terrorin ja laittomuuden”. Bush korosti edelleen ”kiirettä järjestyksen palauttamiseen” ja varoitti, että ”mellakat tullaan kitkemään sillä voimankäytöllä, joka on tarpeen järjestyksen palauttamiseksi”. Bush otti lisäksi suoraan kantaa Rodney Kingin tapaukseen, ja ilmoitti määränneensä oikeusministeriön tutkimaan asiaa.


title: Los Angelesin mellakat 1992

text: Kolmannen päivän aikana mellakat olivat aiheuttaneet useiden urheilu- ja viihdetapahtuminen peruuntumisia tai siirtoja myöhemmäksi. Julkinen liikenne ja lentoliikenne joutuivat rajoittamaan palvelujaan.


title: Los Angelesin mellakat 1992

text: Neljäntenä päivänä (2. toukokuuta) sotilaita saapui 4 000 lisää, myös merijalkaväen määrävahvuus alueella nousi. Järjestys palautui sotilaiden määrän noustua.


title: Los Angelesin mellakat 1992

text: Viidentenä päivänä (3. toukokuuta) pormestari Bradley ilmoitti asukkaille tilanteen kokonaishallinnan paranevan.


title: Los Angelesin mellakat 1992

text: Koulut, pankit ja liikkeet avattiin uudelleen. Liittovaltion turvajoukot pysyivät alueella 9.5. asti, osavaltion toukokuun 14. asti ja kaikkein viimeisimmät varmistusosastot aina 27.5.1992 saakka.


title: Los Angelesin mellakat 1992

text: Mellakoiden jälkeen Los Angelesissa sekä myös valtakunnan tasolla keskusteltiin luonnollisesti tapahtumiin johtaneista syistä. Rodney Kingin pahoinpitelyyn liittyvien epäselvyyksien lisäksi keskusteluissa nousi esiin myös muita teemoja. Muina keskeisinä taustatekijöinä pidettiin afroamerikkalaisten ja korealaisten maahanmuuttajien huonoja välejä mellakka-alueella sekä alueen suurta työttömyysastetta ja tähän liittyvää köyhyyttä.


title: Petsamon ortodoksinen seurakunta

text: Petsamon seurakunta oli ortodoksinen seurakunta Suomelle vuosina 1920-1944 kuuluneen Petsamon kunnan alueella. Seurakunta kuului Viipurin hiippakunnan ensimmäiseen valvontapiiriin. Petsamon seurakunta toimi läheisessä yhteistyössä Petsamon luostarin kanssa.


title: Petsamon ortodoksinen seurakunta

text: Petsamon seurakunta oli perustettu Venäjällä vuonna 1855 ja Suomeen liittämisen jälkeen se perustettiin uudelleen vuonna 1922. Kun Petsamon alue liitettiin Suomeen vuonna 1920, sen alue jakaantui kolmen seurakunnan alaisuuteen, joista Petsamon ja Boriksen ja Glebin seurakunnat sijaitsivat kokonaan Petsamon alueella. Boriksen ja Glebin seurakunta käsitti vain Kolttakönkään ja Salmijärven kylät Paatsjoen varrelta. Lisäksi aivan Petsamon eteläisin osa kuului Nuortijärven Ristikentän seurakuntaan. Suomeen liittämisen jälkeen Boriksen ja Glebin seurakunta ja Ristikentän Suomen puolelle tullut osa liitettiin Petsamon seurakuntaan.


title: Petsamon ortodoksinen seurakunta

text: Talvisodan aikana Petsamon seurakunnanvirasto evakuoitiin Petsamon asukkaiden tavoin Tervolaan. Seurakunnan esimies pastori Räme joutui sotapalvelukseen ja seurakunnan virkaa tekeväksi esimieheksi määrättiin matkapastori V. Talsta. Seurakunnan alue joutui taistelualueeksi ja Neuvostoliiton miehittämäksi. Petsamon evakuointi tapahtui niin kiireellä ettei seurakunnan omaisuutta saatu juurikaan evakuoitua, ainoastaan Vuoremin rukoushuoneen irtaimisto saatiin pelastettua Norjan puolelle. Seurakuntalaisten vaatimuksesta pastori Remes vapautettiin sotilaspalveluksesta kesäkuussa 1940 ja seurakunta sai luvan siirtyä miehityksestä vapautuneeseen Petsamoon. Seurakunta evakuoitiin uudelleen jatkosodan lopulla vuonna 1944, jonka jälkeen seurakunta toimi Kalajoelta käsin. Lakkauttamisen jälkeen Lapin ortodoksinen seurakunta jatkoi Petsamon seurakunnan perinteitä.


title: Petsamon ortodoksinen seurakunta

text: Petsamon ortodoksisen seurakunnan jäsenet koostuivat koltista sekä 1800-luvun loppupuoliskolla alueelle muuttaneista venäläisistä ja karjalaisista siirtolaisista.Petsamon seurakunta omisti useita kirkkoja ja rukoushuoneita. Petsamon kirkonkylässä Parkkinassa sijaitsi Parkkinan kirkko. Tämä seurakunnan pääkirkko oli rakennettu puusta vuosina 1911-1912 ja se oli pyhitetty Apostoli Andreakselle ja Pyhälle Nikolaokselle. Parkkinassa sijaitsi pääkirkon lisäksi Parkkinan vanha kirkko, jota myös kalastajien kirkoksi kutsuttiin. Kolttakönkään kirkko, sijaitsi Norjan rajan tuntumassa Kolttakönkään kylässä. Se oli rakennettu kivestä vuonna 1874 Pyhän Synodin lahjavaroilla ja pyhitetty Pyhille Borikselle ja Glebille. Kolttakönkään kirkon välittömässä läheisyydessä sijaitsi munkki Trifonin vuonna 1565 rakentama pieni puinen kirkko. Jäämeren rannalla Nurmensätissä sijaitsi Pyhän Mikaelin kirkko, joka ei kuitenkaan enää 1930-luvulla ollut käytössä. Lisäksi Vuoremin kylässä Vuoremivuonon rannalla sijaitsi rukoushuone.


title: Petsamon ortodoksinen seurakunta

text: Kaikki seurakunnan pyhäköt selvisivät talvisodasta ehjinä. Myös jatkosodan jälkeen, kun Petsamo luovutettiin Neuvostoliitolle, jäivät kaikki pyhäköt ehjinä paikoilleen, lukuun ottamatta Nurmensätin rukoushuonetta, joka oli palanut talvisodan jälkeen.


title: Petsamon ortodoksinen seurakunta

text: Suomeen liittämisen jälkeen seurakunnan ensimmäiset papit olivat rovasti Okulov ja pastori Saarenne. Vuonna 1929 seurakunnan esimieheksi tuli pastori Räme. Seurakunta ja Kirkkohallitus päättivät jo 1930-luvun alussa että seurakunta tarvitsee myös lukkarin, mutta sen saaminen kesti vuosikausia. Virkaan ehdittiin vuonna 1939 valita jo pappiskokelas, mutta sodat estivät viran täyttämisen. Vihdoin vuonna 1945 kirkkohallitus määräsi pappiskokelas Kokoran Petsamon seurakunnan lukkariksi, mutta seurakunnan toiminnan kannalta tämä valinta tuli liian myöhään.


title: Petsamon ortodoksinen seurakunta

text: Esimiehet Suomen aikana:


title: Larisa Oleynik

text: Larisa Romanovna Oleynik (s. 7. kesäkuuta 1981 Santa Claran piirikunta, Kalifornia) on yhdysvaltalainen elokuva- ja televisionäyttelijä.


title: Larisa Oleynik

text: Oleynik tunnetaan parhaiten roolistaan 1990-luvun suositussa lasten televisiosarjassa "The Secret World of Alex Mack". Oleynik on esiintynyt myös elokuvissa, kuten "Lastenlikkojen klubi", "10 Things I Hate About You" ja "100 kimmaa".


title: Larisa Oleynik

text: Oleynikin isä Roman Oleynik oli anestesialääkäri ja äiti Lorraine Oleynik (o.s. Allen) on entinen sairaanhoitaja. Larisa on vanhempiensa ainut lapsi. Hänen sukujuurensa ovat Venäjältä, Ukrainasta ja Slovakiasta. Oleynik kasvoi San Franciscon lahden alueella.


title: Larisa Oleynik

text: Oleynik teki läpimurtonsa kahdeksanvuotiaana "Les Misérables" -musikaalissa Cosetten roolissa. Hän oli hakenut rooliin lehti-ilmoituksen kautta. Sen jälkeen Oleynik hankki itselleen agentin ja alkoi käydä näytelmätunneilla. Hän teki televisiodebyyttinsä 12-vuotiaana sarjassa "Tohtori tuli kaupunkiin" vuonna 1993. Samana vuonna hän sai roolin televisioelokuvasta ja alkoi näytellä pääroolia "The Secret World of Alex Mackissa". Sarjaa esitettiin Nickelodeon-kanavalla 1994–1998 ja se teki Oleynikista suositun teinitähden sekä 1990-luvun lasten idolin. Samaan aikaan Oleynik näytteli yhtä päärooleista elokuvassa "Lastenlikkojen klubi" (1995), joka perustuu kirjasarjaan "The Baby-sitters Club". Hän esitti myös Dana Pruittia televisiosarjan "Isojen poikien leikit" kolmessa jaksossa.


title: Larisa Oleynik

text: Kun Oleynikin tähdittämä "Alex Mack" -sarja tuli päätökseen, hän näytteli sivuroolia komediasarjassa "Kolmas kivi auringosta" sekä menestyskomediaelokuvassa "10 Things I Hate About You".


title: Larisa Oleynik

text: 2000-luvulla Oleynik on esiintynyt lähinnä sivurooleissa televisiosarjoissa kuten "Veljemme on nero", "Ilman johtolankaa", "Valehtelevat viettelijät" ja "Mad Men". Hän myös ääninäyttelee "Winx-klubi"-animaatiosarjassa Icy-noitaa.


title: Ki-Aikido

text:
Ki-aikidossa korostetaan ki:n merkitystä ja harjoitellaan sen käyttöä muun muassa aikidotekniikoiden kautta. Sananmukaisesti "shin shin toitsu aikido" kääntyy suomeksi muotoon "mieli ja keho yhdessä -aikido" (engl. "aikido with mind and body coordinated").
Aikidotekniikoiden lisäksi harjoittelu sisältää erityisiä ki-harjoituksia, joilla pyritään parantamaan mielen ja kehon yhteistoimintaa.


title: Ki-Aikido

text: Tohei määritteli mielen ja kehon yhdistämiseksi seuraavat perusperiaatteet: pidä yksi piste (one point), rentoudu täysin, pidä paino alhaalla, laajenna ki:tä. Kohdat 1 ja 4 ovat mielen harjoittamisen periaatteita, kohdat 2 ja 3 kehon periaatteita. Tohein japanilaisesta filosofiasta ja terminologiasta kumpuavaa listaa voidaan edelleen tiivistää länsimaiseen ajattelutapaan helpommin istuvasti: mieli liikuttaa kehoa ja kehon tulee olla rento.


title: Ki-Aikido

text: Suomalaisessa ki-aikidossa ei ole kilpailutoimintaa, jota on harjoitettu mm. Japanissa ja Yhdysvalloissa


title: Ki-Aikido

text: Aikido on kehittynyt monista japanilaisista aseellisista ja aseettomista taistelulajeista. Aikidon kehitti Morihei Ueshiba (1883–1969), joka jo ennen aikidoa omisti elämänsä eri taistelutaitojen harjoitteluun. Yhtenä tärkeimmistä vaikutteista aikidon kannalta oli Daitō-ryū aiki jūjutsun opiskelu Sōkaku Takedan johdolla. Merkittävä rooli aikidon synnyssä oli myös neo-shintolaisen Ōmoto-kyō-lahkon johtajalla Onisaburō Deguchilla, jonka rauhaa rakastava asenne ja uskonnolliset periaatteet tekivät syvän vaikutuksen Ueshibaan. Osaksi uskonnollisen vakaumuksensa johdosta ja osaksi aikidon levittämisen helpottamiseksi Ueshiba vähitellen muokkasi Daitō-ryū-tekniikoita yksinkertaisemmiksi ja poisti kaikkein vaarallisimpia niistä.


title: Ki-Aikido

text:
Opiskeluaikanaan Kōichi Tōhei harjoitteli muun muassa judoa, zen-meditaatiota (ks. zazen) ja misogia. Hän tapasi Ueshiban vuonna 1939 ja aloitti aikidon harjoittelun. Toisen maailmansodan jälkeen Tōheista tuli eräs Ueshiban läheisimmistä oppilaista. Aikido-osaamisensa ja kielitaitonsa ansiosta hän muun muassa osallistui keskeisesti aikidon levittämiseen Yhdysvaltoihin vuodesta 1953 alkaen.
Tohei myös toimi Aikikai-organisaation pääopettajana Ueshiban kuolemaan saakka. Ennen kuolemaansa Ueshiba oli myöntänyt hänelle aikidon korkeimman vyöarvon (10. dan).


title: Ki-Aikido

text: Aikidon ja meditaation lisäksi Tohei opiskeli Tempu Nakamuran johdolla japanilaista joogaa ja shin shin toitsu do:ta, joka on Nakamuran kehittämä metodi mielen ja kehon yhdistämiseksi. Tohein aikido-opetuksen painopiste siirtyi vähitellen mielen ja kehon yhdistämiseen tähtäävien ki-harjoitteiden opetukseen. Ueshiban kuoleman jälkeen tämä painotus johti lopulta välirikkoon Tohein ja Aikikai-organisaation välillä, erityisesti Aikikain uuden johtajan Kisshōmaru Ueshiban kanssa syntyneiden painotuserimielisyyksien johdosta. Tōhei erosi virallisesti Aikikaista vuonna 1974 ja alkoi opettaa Shin Shin Toitsu -aikidoa vuonna 1971 perustamansa "ki:n kehittämisjärjestön" Ki No Kenkyukain puitteissa.


title: Ki-Aikido

text:
Kenjiro Yoshigasaki (1951-) on toiminut ki- ja aikido-opettajana Euroopassa vuodesta 1977
Tohein organisaation virallisena edustajana Euroopassa hän toimi vuodesta 1983 alkaen. Siihen astisena Euroopan pääopettajana on suomalaisissa lähteissä mainittu belgialainen Degueldre.


title: Ki-Aikido

text:
Yhtenä Yoshigasakin pyrkimyksenä on ollut selkeyttää ja maanläheistää Tohein opetuksessaan käyttämää japanilaista uskonnollis-filosofista käsitteistöä niin, että se olisi länsimaisille harjoittelijoille helpommin omaksuttavaa.
Hän on myös pyrkinyt kehittämään yhä selkeämmän ja yksinkertaisemman tavan soveltaa aikidoharjoittelun tuomia taitoja jokapäiväiseen elämään..


title: Ki-Aikido

text: Vuonna 2001 Yoshigasaki erkani Tohein organisaatiosta ja perusti Ki no Kenkyukai Association Internationalen, jossa nykyisin on jäsenseuroja ympäri maailman. Euroopassa Yoshigasakin organisaatioon on tällä hetkellä listattu 159 ki-aikidoseuraa ja Tohein organisaatioon 9 seuraa.


title: Ki-Aikido

text:
Rainer Varis tutustui ki-aikidoon Tohein seminarilla Brysselissä 1970-luvun lopulla. Vuonna 1977 ki-aikido eriytyi Suomen Aikidoliitosta omaksi yksikökseen, Suomen Ki-Aikido Yhdistys perustettiin vuonna 1979 ja Suomen ensimmäinen ki-aikidoseminaari järjestettiin alkuvuodesta 1980 silloisen Euroopan pääopettajan Degueldren johdolla.
Yoshigasaki-sensei vieraili säännöllisesti Suomessa 1980-luvulta alkaen. Viime vuosina hänen edustajanaan on toiminut italialainen Giuseppe Ruglioni
, joka vierailee Helsingissä pari kertaa vuodessa. Ki-aikidoseuroja on Helsingissä kolme, Nummelassa ja Ähtärissä yksi.


title: Boriksen ja Glebin seurakunta

text: Boriksen ja Glebin seurakunta oli ortodoksinen seurakunta Petsamon länsiosassa. Seurakunnan alue oli pieni ja käsitti Kolttakönkään ja Salmijärven kylät. Seurakunnalla oli vuonna 1874 rakennettu Kolttakönkään kirkko ja vuonna 1565 rakennettu Pyhän Trifonan kappeli. Seurakunta ja sen pääkirkko oli pyhitetty Borikselle ja Glebille. Kolttakönkäällä sijaitsi myös pappila sekä kolttalapsia varten perustettu koulu ja opettajan asunto.


title: Boriksen ja Glebin seurakunta

text: Seurakunnan viimeinen pappi siirrettiin vuonna 1918 muualle Venäjälle. Tämän jälkeen Arkangelin konsistori määräsi seurakunnan Petsamon seurakunnan kirkkoherran hoidettavaksi. Petsamon Suomeen liittämisen jälkeen Boriksen ja Glebin seurakunta yhdistettiin Petsamon seurakuntaan.


title: Norman Baillie-Stewart

text: Norman Baillie-Stewart synt. Norman Baillie Stewart Wright (15. tammikuuta 1909 – 7. heinäkuuta 1966 Dublin, Irlanti) oli brittiläinen upseeri, joka teki englanninkielisiä propagandalähetyksiä Saksalle toisen maailmansodan aikana.


title: Norman Baillie-Stewart

text: Baillie-Stewart valmistui 1927 Sandhurstin kuninkaallisesta sotakorkeakoulusta, jonka jälkeen hän palveli Seaforth Highlanders -rykmentissä. Vuonna 1933 hänet tuomittiin viideksi vuodeksi vankeuteen salaisten tietojen luovuttamisesta saksalaisille seksuaalisia palveluksia ja 90 punnan korvausta vastaan. Tuomionsa Baillie-Stewart kärsi Lontoon Towerissa, ja hän oli viimeinen siellä vankina ollut Britannian kansalainen. Hän vapautui vankilasta 1937, jonka jälkeen hän matkusti Itävaltaan ja anoi maan kansalaisuutta. Anomukseen ei suostuttu ja häntä pyydettiin poistumaan maasta, sillä häntä epäiltiin natsivakoojaksi. Baillie-Stewart muutti Bratislavaan, josta hän anschlussin jälkeen palasi takaisin Itävaltaan. Ollessaan ystävänsä järjestämässä juhlassa, Baillie-Stewart arvosteli Saksan radion englanninkielisiä ohjelmia. Tämän kuuli sattumalta juhliin osallistunut itävaltalaisen radioaseman työntekijä, joka kertoi asiasta esimiehilleen. Baillie-Stewart teki onnistuneen koe-esiintymisen, jonka jälkeen hän siirtyi Reichs-Rundfunkille Berliiniin. Ensimmäisen lähetyksensä hän teki viikkoa ennen Ison-Britannian sodanjulistusta Saksalle.


title: Norman Baillie-Stewart

text: Syyskuussa 1939 Jonah Barrington käytti Daily Express -lehden artikkelissa lähetysten tekijästä nimitystä "Lord Haw-Haw", mikä viittasi esiintyjän yläluokkaiseen puhetapaan. Vaikka nykyään Lord Haw-Haw'na tunnetaan ensisijaisesti William Joyce, niin todennäköisesti Barrington oli kuunnellut Baillie-Stewartin tekemiä lähetyksiä, johon kuvaus puhetavasta myös sopii. Omaelämäkerrassaan Baillie-Stewart kuitenkin kertoo alkuperäisen Lord Haw-Haw'n olleen Wolff Mittler.


title: Norman Baillie-Stewart

text: Baillie-Stewart oli kuitenkin pettynyt hänelle luettavaksi annettujen käsikirjoitusten tasoon ja joulukuussa 1939 hänet erotettiin Reichs-Rundfunkista, jonka jälkeen hän toimi kielenkääntäjänä ulkoministeriössä ja englannin opettajana yliopistossa. Saksan kansalaisuuden hän sai alkuvuonna 1940. Keväällä 1942 Baillie-Stewart teki vielä joitain radiolähetyksiä Reichs-Rundfunkille ja Radio Luxembourgille, mutta pyrki välttelemään räikeintä propagandasisältöä. Sodan loppuvaiheessa vuonna 1945 Baillie-Stewart pidätettiin Itävallassa, jonne hän oli edellisenä vuonna muuttanut saamaan lääketieteellistä hoitoa. Hän sai syytteen vihollisen avustamisesta, koska syyttäjä Hartley Shawcross ei uskonut vakavamman syytteen maanpetoksesta menevän läpi oikeudessa. Kuultuaan syyttäjän päätöksestä luopua maanpetossyytteestä, MI5 pyrki saamaan Baillie-Stewartin karkotettua Neuvostoliiton valvomalle vyöhykkeelle, koska siellä ei ole "lakiteknistä hiustenhalkomista". Tähän ei suostuttu ja Baillie-Stewart sai viiden vuoden vankeustuomion, jonka kärsittyään hän muutti Irlantiin, jossa hän myöhemmin perusti perheen. Baillie-Stewart kuoli Dublinissa 1966.


title: Murskahumppa

text: Murskahumppa on suomalainen punkyhtye Itä-Suomesta. Sen juuret ovat Kuopiossa, Joensuussa, Siilinjärvellä ja Heinävedellä, mutta myöhemmin myös Tampereella. Murskahumppa perustettiin alkuvuonna 2008. Esikoislevy "7. maksa" julkaistiin kesäkuussa 2008. Debyyttialbumi "Murskapunkkia" ilmestyi toukokuussa 2009. Maaliskuussa 2011 oli "No Problemo" -albumilla tapahtunut jo suuri tyylimuutos. Levyt on julkaissut Propaganda records ja jakelee Playground Music.


title: Murskahumppa

text:
Pian muotouduttuaan talvella 2008 Murskahumppa valtasi heti keikkapaikat ja astui studioon tehden EP:n. Rumban Vuoden tulokas-yleisöäänestyksessä Murskahumppa ylti jo nyt 15.sijalle.
Murskahumppa-legendan mukaan kaikki soittajat ovat ammoin kuolleita "humpan helmiä", jotka levy-yhtiön kylmäsilmäinen edustaja kaivoi haudoista formaattibändiä varten. Tätä tarinaa tukevat soittajien hienosäädetyt taiteilijanimet. Murskahumppamiesten tarkkaan harkittu ja tyylitelty ulkoasu, kalmoiksi maskeeratut miehet puvuissa ja solmioissa, on sekin olennainen osa kokonaisuutta.
Sanoitusten humppaperäiset reissumiesromantiikka ja melodiat, punkista napatut ilkeät käänteet, kantaaottavuus ja hengästyttävä tempo ovat käsittämättömän melodramaattinen yhdistelmä. Levyiltä löytyy myös poliittisesti kantaa ottavia kappaleita.
Murskahumppa oli alusta asti tunnettu runsaasta keikkailusta nuoresta iästään huolimatta. Murskahumppa-show’ssa oli mukana muun muassa Mollimullit-kuoro ja videoinstallaatio. Mollimullit -kuoronjohtajana toimii Matti Oskari Hyvönen, Kertokaa se hänelle -elokuvan tähti.


title: Murskahumppa

text: Debyyttialbumi "Murskapunkkia" ilmestyi toukokuussa 2009. Jouluna 2009 albumin video "Murskapunkkia" tuli Voice -kanavan Garage Countdown koko syksyn jatkuneen yleisöäänestyksen voittajaksi. Jouluksi 2009 oli myös ilmestynyt sinkku "Joulu on taas on taas", jonka sanoitti Sir Jyce Laine Tipi & Ministerit ja Maho Neitsyt -yhtyeiden hengessä. Video oli kuvattu Lahdessa keikalla.


title: Murskahumppa

text:
Murskahumpan riveistä Jaska Kinnunen kävi voittamassa hopeaa keväällä 2010 Kuorosodassa Marco Hietalan johtamassa Kuopion joukkueessa.
Toinen albumi "No Problemo" valmistui maaliskuuksi 2011. Sen johdosta etenkin Kuopion keikat kantoivat tunnusta "Kuopio tanssii hydraalista humppaa".
Albumit


title: Murskahumppa

text: EP-levyt


title: Murskahumppa

text: Singlet


title: Murskahumppa

text: Entiset jäsenet:


title: Marino Pieretti

text: Marino Paul Pieretti (23. syyskuuta 1920 Lucca, Italia – 30. tammikuuta 1981 San Francisco, Kalifornia) oli amerikanitalialainen baseballsyöttäjä, joka pelasi MLB-tasolla vuosina 1945–1950. Hänen seuroinaan olivat Washington Senators (1945–1948), Chicago White Sox (1948–1949) ja Cleveland Indians (1950).


title: Marino Pieretti

text: Pieretti kuoli 60-vuotiaana ja tuli haudatuksi Holy Cross Catholic Cemeteryyn Colmaan.


title: Johannes Paavola

text: Yrjö Johannes Paavola (7. lokakuuta 1894 Turku – 16. helmikuuta 1961) oli turkulainen taidemaalari ja kuvaamataidon opettaja. Hän opiskeli Turun piirustuskoulussa vuosina 1910-1915.


title: Johannes Paavola

text: Piirustuskoulussa Johannes Paavola sai opetusta koulun silloiselta johtajalta professori Victor Westerholmilta. Opetus oli ankaraa ja vaativaa. Vielä ikämiehenä Johannes Paavola luetteli luiden ja lihasten latinankielisiä nimiä. Hänen opettajansa mukaan ihmistä ei pysty kuvaamaan, ellei tunne hänen anatomiaansa. Värien käytössä Johannes omaksui opettajansa linjan. Luonnolliset, tasapainoiset, sopusoinutiset ja maanläheiset värit viehättivät häntä. Muotoja ja värejä yhdistelemällä hän pyrki saamaan esille juuri sen oleellisen ja tyypillisen. Piirustuskouluaikanaan Yrjö Johannes Paavola signeerasi työnsä useimmiten Y. Paavola. 1910-luvun loppupuolella hän rupesi käyttämään merkintää J. Paavola. Myöhemmin 1920-luvulla tulee signeeraukseksi Johannes Paavola. Turkulaiset oppivat tuntemaan hänet Johannes Paavolana.


title: Johannes Paavola

text: Johannes Paavola toimi kuvaamataidon opettajana monissa turkulaisissa kouluissa vuosien 1926-1959 välisenä aikana. Paavolalla oli oli tapana piirustustuntien aikana piirtää kuvia oppilaistaan. Monilla vanhemman polven turkulaisilla onkin muistona opettajansa piirtämä muotokuva. Säännöllinen koulutyö ei kuitenkaan liene ollut helppoa taidemaalari Paavolalle. Hän itse sanoi monta kertaa, että jatkuva kellonsoitto työn alkamisen ja loppumisen merkiksi on epäinhimillistä. "Juuri parhaimmillaan oleva tunti loppuu kesken tai mikä vielä pahempaa, opettajainhuoneen mielenkiintoinen keskustelu katkeaa."


title: Johannes Paavola

text: Johannes Paavola oli sitä mieltä, että maalaustaide on luonnon ja sen ilmiöiden kuvaamista. Taiteilijan tekemän kuvan tuli olla näköinen siten, että katsoja heti ymmärsi, mistä oli kysymys. Paavola oli mielestään naturalisti. Naivisteihin ja surrealisteihin hän suhtautui epäilevästi. Johannes Paavola oli Turun Taideyhdistyksen jäsen jo piirustuskouluajoilta alkaen. Hän oli perustamassa Turun Taiteilijaseuraa ja otti osaa seuran toimintaan innokkaasti. Johannes Paavolan ja hänen vaimonsa Ellin kotona käytiin usein innokkaita taidetta koskevia väittelyjä, joihin ottivat osaa mm. turkulaiset taiteilijat Kalle Rautiainen, Karl Ingelius, Ilmari Kaijala ja Einari Wehmas.


title: Johannes Paavola

text: Johannes Paavola piti yksityiskohtaisen tarkkaa luetteloa myymistään teoksista. Luettelo alkaa vuodesta 1911 ja päättyy vuoteen 1961. Luettelosta ilmenevät tekovuosi, teoksen materiaali ja koko, ostaja sekä hinta. Paavolan parhainta tuotantoa 1920-luvulta on myyty hyvin halvalla.


title: Johannes Paavola

text: Vuosien kuluessa Johannes Paavola ohjautui yhä enemmän muotokuvamaalariksi. Muotokuvien tekeminen on kuitenkin raskasta siitä syystä, että muotokuvan odotetaan olevan enemmän kuin näköinen. Kuvasta tulee kyllä helposti kaunis, mutta se on pinnallinen.


title: Aaro Vainio

text: Aaro Vainio (s. 2. lokakuuta 1993 Espoo) on suomalainen autourheilija, jonka toistaiseksi parhaat saavutukset ovat Kartingin Super KF:n Euroopan mestaruus ja MM-kilpailun kakkostila syksyllä 2009 Maranello Kart -tehdastallissa sekä Italian Super GT Cupin voitto 2017. Vainio on myös voittanut mm. KF3-luokassa EM- ja SM-kultaa. Kausina 2011–2013 Vainio kilpaili GP3-sarjassa. Vainio on kuulunut AKK-Motorsportin valmennusryhmään vuodesta 2007.


title: Aaro Vainio

text: Vainio teki marraskuussa 2009 managerointisopimuksen ranskalaisen F1-manageri Nicolas Todtin kanssa, joka manageroi muun muassa nykyistä F1-kuljettajaa Felipe Massaa. Ennen Italian kilpailua Vainio oli kiinni sarjan mestaruudessa, mutta mestaruustoiveet karisivat kisassa tulleeseen aikasakkoon. Kauden jälkeen manageri Todt kertoi kauden päätöspalaverissa yhteistyön Vainion kanssa olevan ohi. Seuraavaksi kaudeksi Vainio sai kerättyä vielä riittävän rahoituksen paikkaan Koiranen GP:n tallissa. Loppukesästä ajetun Unkarin GP:n jälkeen Vainio oli vielä sarjassa kolmantena 15 pistettä kärkeä jäljessä, mutta nollakisat Monzassa ja Spassa tuhosivat mestaruusmahdollisuudet ja viimeinen kisa Adu Dhabissa jäi kokonaan ajamatta rahoituksen tyrehdyttyä. Seuraavalle kaudelle Vainio sai yhteydenottoja useilta Formula Renault 3.5 -talleilta, mutta kaikissa tapauksissa täyden kauden tallipaikan hinta olisi ollut noin 800 000 euroa. Tällaisen budjetin kasaamiseen ei Vainiolla ollut mitään mahdollisuuksia. Vainio lopetti kilpailemisen kolmeksi vuodeksi ja toimi kommentaattorina Formula 2 -ja GP3 kilpailuissa MTV Maxilla. Hän toimi kommentaattorina F1:n Euroopan ja Saksan GP:ssä kaudella 2016 ja jatkaa pestissään satunnaisesti kaudesta 2017 eteenpäin. Hän ajoi parinsa Tuomas Tujulan kanssa Italian Super GT -sarjaa Lamborghinilla ja voitti sarjan mestaruuden vuonna 2017. Vuonna 2018 hän ajaa Saksassa GT3-luokan ADAC GT Masters -kisoja Team Rosbergin Lamborghini Huracan -autolla.


title: Aaro Vainio

text: Vainio on karting-sarjoissa parhaiten menestynyt suomalainen, ja häntä pidetään yhtenä Suomen lupaavimmista nuorista rata-autoilijoista. Kaudella 2010 Vainio ajoi Formula Renault 2.0 Eurocupissa ranskalaisessa Tech 1 Racing -tallissa sijoittuen sarjan neljänneksi, ajettuaan kaksi kertaa kolmanneksi ja kolme kertaa toiseksi.


title: Aaro Vainio

text: Vainio siirtyi kaudella 2011 GP3-sarjaan, jossa hän ajoi niin ikään Tech 1 Racingin autolla. Hän sijoittui kauden avauskisassa Turkin Istanbulissa 15:nneksi, lähdettyään matkaan joukon hänniltä ruudusta 30. Toisessa startissa hän joutui keskeyttämään avauskierroksen kolarointiin maanmiehensä Matias Laineen ja uusiseelantilaisen Dominic Storeyn kanssa. Vainion ja ylipäänsä suomalaisten ensimmäisen GP3-palkintosijan hän saavutti toukokuussa Barcelonan ensimmäisessä osakilpailussa sijoittumalla kolmanneksi. Toisessa startissa Vainion kisa meni pilalle varaslähdön takia. Valencian osakilpailuissa molemmat startit päättyivät Vainion osalta keskeytykseen. Saksan Nürburgringillä Vainio starttasi ensimmäiseen lähtöön viidennestä ruudusta ja ajoi kilpailussa seitsemänneksi. Toiseen lähtöön Vainio lähti käännetystä lähtöjärjestyksestä eturivistä, mutta hän kolaroi kilpailussa toiseen kuljettajaan ja sai rangaistuksen ja putosi lopulta 13:nneksi. Unkarin ensimmäisessä kilpailussa Vainio lähti ruudusta 4 ja sijoittui kilpailussa viidenneksi. Vainio keräsi 12 pistettä ja sijoittui sarjan 15:nneksi.


title: Aaro Vainio

text: Kaudella 2012 Vainio jatkoi GP3-sarjassa, mutta siirtyi Lotus GP -talliin. ART:n nimellä tunnettu talli on voittanut valmistajien ja kuljettajien mestaruudet vuosina 2010 ja 2011. Sopimus julkistettiin virallisesti 20. tammikuuta. Vainio aloitti toisen GP3-kautensa ajaen aika-ajoissa kolmanteen lähtöruutuun. Lähdössä Vainio putosi viidenneksi, mutta hänet ohittaneet kuljettajat saivat rangaistuksen, joten Vainio nousi takaisin kolmanneksi ja piti sijoituksensa maaliin asti. Toisessa kisalähdössä Vainio sijoittui neljänneksi. Monacossa Vainio otti GP3-uransa ensimmäisen paalupaikan sekä osakilpailuvoiton. Unkarissa Vainio lähti toiseen kertaan paalupaikalta, mutta menetti heti startissa kärkipaikkansa ja oli maalissa lopulta viides. Vainio keräsi kaiken kaikkiaan neljä palkintokorokesijoitusta, yhden voiton ja kaksi paalupaikkaa. Vainio sijoittui loppupisteissä neljänneksi.


title: Aaro Vainio

text: Vainio jatkoi jälleen GP3:ssa kaudella 2013, siirtyen uuden suomalaisen Koiranen GP -tallin kuljettajaksi. Vainio sijoittui kauden avauskilpailussa heti viidenneksi. Toiseen kilpailuun Vainio otti loistavan lähdön neljännestä ruudusta ja nousi kilpailun kärkeen. Hän piti kärkipaikkansa maaliin asti ja ajoi voittoon. Unkarissa Vainio toisti viimevuotisen temppunsa ja ajoi paalupaikalle viikonlopun ensimmäiseen kilpailulähtöön. Hän piti kärkipaikkansa lähdöstä maaliin asti ja ajoi kauden toiseen GP3-voittoonsa. Loppukausi oli Vainiolle vaikea ja hän ei voittonsa jälkeen päässyt kertaakaan pistesijoille. Kaksi viikkoa ennen kauden päätösviikonloppua Vainio ajautui budjettiongelmiin ja hänet korvattiin vuoden 2010 Formula 2 -mestarilla Dean Stonemanilla. Vainio ehti saavuttaa kauden aikana kaksi voittoa, yhden kakkossijan ja yhteensä 75 pistettä.


title: Aaro Vainio

text: Vuonna 2012 Aaro Vainio teki debyytin Formula Renault 3.5 -sarjassa Unkarin Hungaroringin radalla ajaen venäläisessä Team RFR -tallissa. Vainio otti ensimmäiset pisteensä Circuit Paul Ricardin radalla sijoittuen kilpailussa kuudenneksi. Kauden toiseksi viimeisessä kilpailussa Vainio otti jälleen pisteitä sijoittumalla kahdeksanneksi Barcelonan ensimmäisessä startissa. Toisessa startissa Vainio ajoi hienosti kilpailun kolmanneksi lähdettyään matkaan viidennestä lähtöruudusta. Vainio sijoittui lopulta sarjan 18:nneksi kerättyään 27 pistettä ajamistaan kuudesta kilpailusta.


title: Aaro Vainio

text: Lihavointi tarkoittaa paalupaikkaa ja "kursivointi" nopeinta kierrosta.


title: Aaro Vainio

text: † = Keskeytti, mutta ajoi 90 prosenttia kilpailun pituudesta


title: Yuriorkis Gamboa

text: Yuriorkis Gamboa Toledano (s. 23. joulukuuta 1981 Guantánamo, Kuuba) on kuubalainen ammattilaisnyrkkeilijä, olympiavoittaja ja ammattilaisten maailmanmestari.


title: Yuriorkis Gamboa

text: Gamboa aloitti nyrkkeilyuransa seitsemänvuotiaana. 17-vuotiaana hän muutti kotikaupungistaan Guantánamosta Havannaan nyrkkeilymaajoukkueen "farmiksi" kutsuttuun valmennuskeskukseen, missä hän vietti aikansa vuorokauden ympäri.


title: Yuriorkis Gamboa

text: Amatöörinä Gamboa voitti vuonna 2003 Pan-Amerikan kärpässarjan mestaruuden ja seuraavana vuonna kultamitalin Ateenan olympialaisissa, missä hänen vastustajansa loppuottelussa oli Ranskan Jérôme Thomas. Siirryttyään höyhensarjaan Gamboa saavutti vielä MM-kisojen pronssia vuonna 2005 sekä Karibian ja vuonna 2006 Keski-Amerikan kisojen pronssia sekä kultamitalin maailmancupissa. Kuuban mestaruuden hän voitti urallaan kuudesti. Kaikkiaan hän kävi amatöörinä 245 ottelua, joista hävisi 15.


title: Yuriorkis Gamboa

text: Gamboan ammattilaisura alkoi vuonna 2007, kun hän loikkasi yhdessä maajoukkuetoveriensa Odlanier Solisin ja Yan Barthelemyn kanssa Venezuelassa pidetyltä harjoitusleiriltä Kolumbiaan ja tätä kautta Hampuriin, Saksaan, missä he solmivat Arena Box-Promotions-tallin kanssa ammattilaissopimukset. Ennen tätä Gamboa oli myynyt olympialaisten kultamitalinsa.


title: Yuriorkis Gamboa

text: Ammattilaiskehissä Gamboa debytoi saman vuoden huhtikuussa Alexan Manvelyania vastaan voitolla kaikin tuomariäänin. Helmikuussa 2008 hän voitti Johnnie Edwardsin WBC-liiton alaisen NABF:n ylemmän höyhensarjan mestaruusottelussa ensimmäisen erän teknisellä tyrmäyksellä. Saman vuoden toukokuussa hän voitti täyden ajan kestäneessä ottelussa WBC-liiton "international"-tittelistä Darling Jimenezin kaikin tuomariäänin otettuaan kuitenkin itse lukua neljännessä erässä. Seuraavaan otteluunsa Gamboa siirtyi painoluokkaa alemmas höyhensarjaan ja oli kehässä jälleen entisensä, kun hän tyrmäsi Al Seegerin heti avauserässä ottelussa, jossa panoksena oli WBO-liiton alaisen Pohjois-Amerikan NABO-nyrkkeilyliiton mestaruus.


title: Yuriorkis Gamboa

text: Oteltuaan puolen vuoden aikana neljästi ja saavutettuaan yhtä monta tyrmäysvoittoa pääsi Gamboa 17. huhtikuuta 2009 iskemään WBA-liiton MM-tittelistä. Gamboa voitti vastustajansa Jose Rojasin kymmenennen erän teknisellä tyrmäyksellä. Lokakuussa 2009 Gamboa sai WBA-mestaruuden itselleen kun hän lopetti panamalaisen vastustajansa Whyber Garcian ottelun neljännessä erässä.


title: The Notorious Byrd Brothers

text: The Notorious Byrd Brothers on yhdysvaltalaisen The Byrds -yhtyeen tammikuussa 1968 julkaistu viides studioalbumi, jota monet pitävät yhtyeen parhaana. Sen kuuluisimpia kappaleita ovat ”Artificial Energy”, ”Old John Robertson” sekä Carole King/Gerry Goffin -käsialaa ollut ”Wasn't Born to Follow”, joka oli seuraavana vuonna mukana elokuvassa "Easy Rider – matkalla". Singlenä julkaistiin niin ikään King/Goffin-kappale ”Goin' Back” ja se oli korkeimmillaan Yhdysvaltain Billboard-listan sijalla 89.


title: The Notorious Byrd Brothers

text: David Crosby erosi yhtyeestä kesken albumin äänitysten, koska hän ei suostunut levyttämään Kingin ja Goffinin sävellyksiä, vaan olisi halunnut ottaa mukaan omia poliittisesti kantaa ottavia laulujaan.Nyman 1979, s.105.Nyman 2009, s.204. Myös rumpali Michael Clarke erosi tai erotettiin yhtyeestä nauhoitusten ollessa vielä kesken. Toisin kuin Crosby, Clarke on mukana albumin kansikuvassa.Nyman 2009, s.205.


title: The Notorious Byrd Brothers

text:
A-puoli
B-puoli


title: Jussi Kivi

text: Jussi Kivi (s. 2. lokakuuta 1959) on suomalainen kuvataiteilija, joka on tunnettu erityisesti ympäristötaiteestaan. Kivi valittiin vuonna 2009 Ars Fennica -palkinnon saajaksi.


title: Jussi Kivi

text: Jussi Kivi on opiskellut Taideteollisessa korkeakoulussa vuosina 1976–1978 ja Suomen Taideakatemian koulussa 1978–1982. Jussi Kiven teoksia oli ensi kertaa esillä Helsingissä vuonna 1981. Kivi on opettanut muun muassa Kuvataideakatemiassa ja taidekoulu Maassa.


title: Jussi Kivi

text: Jussi Kivi edusti Suomea "Palo- ja pelastusmuseo" -tilateoksellaan Venetsian biennaalissa vuonna 2009, vuonna 2010 teos nähtiin Kiasmassa. Jussi Kivi on kiinnostunut maisemasta ja hän tekee usein tutkimusmatkoja vaeltaen ja hiihtäen luonnossa. Kivi dokumentoi näkemäänsä piirtäen, valokuvaten ja videoiden sekä keräämällä esineitä. Eräretkien ohella hänen taiteensa syntyy kaupunkien reuna-alueilla ja joutomailla, hylätyissä luolastoissa ja bunkkereissa. Hän on kirjoittanut muiden vaeltajien virikkeeksi taideretkeilyoppaan. Kivi kuuluu myös "Romantic Geographic Societyyn" ja Mustarinda seuraan.


title: Jussi Kivi

text: Monipuolisena taiteilijana Kivi on tehnyt myös performansseja Ö-ryhmän jäsenenä.


title: Jussi Kivi

text: Jussi Kivi "Hämäräperäisiä Tutkimusmatkoja, Into kustannus oy 2016. ISBN 978-952-264-533-3


title: Chris LeDoux

text: Chris Lee LeDoux (2. lokakuuta 1948 Biloxi, Mississippi – 9. maaliskuuta 2005 Casper, Wyoming) oli yhdysvaltalainen rodeomestari ja countrymusiikin laulaja-lauluntekijä. Hän julkaisi uransa aikana 36 albumia, joita on myyty Yhdysvalloissa miljoonia. Hän sai yhden platinalevyn sekä kaksi kultalevyä RIAA:lta ja oli ehdolla Grammyn saajaksi.


title: Chris LeDoux

text: LeDouxilla todettiin elokuussa 2000 primaarinen sklerosoiva kolangiitti. Garth Brooks pyrki antamaan hänelle osan maksastaan. Sopiva luovuttaja löytyi toisaalta, ja 7. lokakuuta leikkaus tehtiin. Marraskuussa 2004 LeDoux vahvisti, että hänellä oli todettu kolangiokarsinooma, sappitiesyöpä. Hän kuoli maaliskuussa 2005 Casperissa Wyomingissa.


title: Abba P. Lerner

text: Abba Ptachya Lerner (28. lokakuuta 1903 – 27. lokakuuta 1982) oli yhdysvaltalainen keynesiläinen taloustieteilijä.


title: Abba P. Lerner

text: Lerner syntyi lokakuussa 1903 Bessarabiassa (sijaitsee nykyään Ukrainassa ja Moldovassa). Hän kasvoi juutalaisperheessä joka muutti Isoon-Britanniaan kun hän oli kolme vuotta vanha. Lerner varttui Lontoon East Endissä. Kuusitoista vuotta täytettyään hän työskenteli koneistajana, opettajana heprealaiskoulussa ja yrittäjänä. Hän aloitti opiskelut 1929 London School of Economicsissa, jossa hän opiskeli Friedrich Hayekin alaisuudessa. Puolen vuoden jaksolla Cambridgen yliopistossa 1934–1935 hän tutustui Keynesiin. Lerner avioitui Alice Sendakin kanssa 1930 ja he saivat kaksi lasta, Marionin and Lionelin 1932.


title: Abba P. Lerner

text: Vuonna 1937 Lerner muutti Yhdysvaltoihin, missä hän ystävystyi älyllisten vastustajiensa Milton Friedmanin ja Barry Goldwaterin kanssa.


title: Hepatologia

text: Hepatologia eli maksatautioppi on maksaa ja sen sairauksia tutkiva lääketieteen ala. Perinteisesti se on kuulunut gastroenterologian piiriin. Maksasairauksiin erityisesti keskittynyttä lääkäriä nimitetään hepatologiksi. Esimerkiksi alkoholimaksasairaus tai virushepatiitti ja näihin liittyvät komplikaatiot voivat olla syynä hakeutua hepatologille.


title: Hepatologia

text: Hepatologisiin julkaisuihin kuuluu Euroopan maksatutkijoiden julkaisema tiedelehti "Journal of Hepatology".


title: Catherine Ashton

text: Catherine Margaret Ashton, Uphollandin paronitar Ashton (s. 20. maaliskuuta 1956) on brittiläinen poliitikko, joka oli ensimmäinen Euroopan unionin ulkoasiain ja turvallisuuspolitiikan korkea edustaja, ”EU:n ulkoministeri”. Hän johti Euroopan ulkosuhdehallintoa 19.11.2009 – 1.11.2014. Hänet valittiin tehtävään marraskuussa 2009 viiden vuoden toimiajaksi.


title: Catherine Ashton

text: Paronitar Ashton edustaa Britannian työväenpuoluetta. Ennen korkean edustajan tehtävää hän toimi runsaan vuoden ajan EU:n kauppakomissaarina ja sitä ennen johtotehtävissä Britannian parlamentissa. Catherine Ashton toimi ylähuoneen puhemiehenä ja kuningattaren neuvonantajien puheenjohtajana kesäkuusta 2007 lähtien, jolloin Gordon Brownin hallitus nimitti hänet tehtäviin.


title: Catherine Ashton

text: Ashton opiskeli Lontoon yliopiston Bedford Collegessa ja suorittanut Bachelor of Science -tutkinnon sosiologiassa vuonna 1977.


title: Catherine Ashton

text: Catherine Ashton syntyi Uphollandissa Lancashiressä. Hän asuu St Albansissa puolisonsa Peter Kellnerin kanssa. Heillä on kaksi yhteistä lasta.


title: Begoña Palacios

text: Maria Begoña Palacios Rios (28. joulukuuta 1941 México – 1. maaliskuuta 2000 México) oli meksikolainen näyttelijä. Hän meni vuonna 1965 naimisiin Sam Peckinpahin kanssa. Suhde oli myrskyisä, sillä parin tiet erkanivat kolmesti. Parille syntyi Lupita-tytär. Palacios kuoli maksasairauteen.


title: Begoña Palacios

text: Palaciosilla oli runsaasti elokuvarooleja varsinkin 1960-luvulla. Hän esiintyi myös televisiossa.


title: Hart-Sport

text: Hart-Sport on Suomen vanhin urheilujuoma, joka alun perin kehitettiin 1980-luvulla Hartwallin johdolla yhteistyössä. Juomaa saa nesteenä ja jauheena. Hart-Sport palautusjuomaa saa taas nykyisin hyvinvarustelluista päivittäistavarakaupoista 45 gramman jauhepussina sekä myös valmiina juomana 0,5 litran pulloissa. Myös erinäiset urheilukaupat myyvät myös isompia jauhesankoja, joista voi valmistaa 80 litraa valmista juomaa.


title: Dave Forestfield

text: Dave Forestfield (oik. Tatu Metsäpelto, s. 1970) on suomalainen laulaja-lauluntekijä, joka on 1990-luvulta asti esiintynyt pääasiassa pohjoismaisissa musiikkiklubeissa eri kokoonpanoilla. Daven musiikilliset juuret ovat amerikkalaisen rytmimusiikin osa-alueissa countryssa, bluesissa, folkissa, varhaisessa rock'n'rollissa ja jazzballadeissa. Esikoisalbumin Continental Dinner julkaisi Propaganda Records syksyllä 2009. Seuraava albumi Worn Out Dreams ilmestyi 5. toukokuuta 2010. Vuoden 2013 albumilta Wasteland Teens ilmestyi sinkkuna ja videona. Uusin albumi on Loyal Till The Bitter End tammikuulta 2015, jonka Finnish Blues Awardsin voitolla palkitulla sinkulla ja videolla I Believe The Change Will Come esiintyy myös Jo' Buddy. Levyt jakelee Playground Music. Vuodesta 2013 hän on esiintynyt myös duona Jarkka Rissanen & Dave Forestfield Gospel Rhythm Revue, johon liittyen uusin albumi vuodelta 2015 on "Songs our mama taught us". Metsäpellon pojat Aarni ja Jaakko soittavat hard rock- yhtye Block Busterissa.


title: Dave Forestfield

text: Dave Forestfieldin musiikki on tyylillisesti omintakeisen laidback, lyriikkapainotteinen olematta siltikään kokonaisuutena retroa. Taustoista huolehtii laaja-alainen orkesteri, jonka taustat ovat mm. Tehosekoitin, Aavikko, Syksy ja  Mickey And The Students -yhtyeissä, joista jälkimmäisessä Dave itsekin toimii muusikkona, tuottajana sekä säveltäjänä.


title: Dave Forestfield

text: Kuten edeltäjänsä myös Worn Out Dreams on kokonaisuus, jonka musiikilliset esikuvat ovat pääasiassa 40- 50- ja 60-lukujen country-, soul- ja bluestraditiossa. Kappaleet ovat tällä kertaa enemmän tulkinnan keskiössä. Vierailijoiden lisäksi mukana ovat nyt myös haitaristi Anssi Huotari ja omaa jazztrioaan luotsaava Pauliina Pohjolainen.


title: Dave Forestfield

text: Party Music For Wasteland Teens ilmestyi lokakuun 18. päivä vuonna 2013. Kyseessä on teemalevy, jonka näyttämönä on paikka, jossa toisen menetys on toisen menestys ja toisen onni on aina toiselta pois. Levy sisältää 15 kappaletta. Kohokohtien joukossa on yli 7-minuuttinen "Boy With a Plan", mainittu tuttu tarina kuinka yhden unelman toteutuminen murskaa toisen unelman.


title: Dave Forestfield

text:
Singlenä ja videona albumilta ilmestyi 28. marraskuuta 2014 duetto Jo' Buddyn kera nimeltään I Believe The Change Will Come. Kappaleesta tekijä sai Finnish Blues Awards -palkinnon 2015.
Albumilla singer-songwriter liikkuu amerikkalaisen juurimusiikin kentällä käyttäen sitä oman ilmaisunsa pohjana. Forestfieldin humoristinen puoli tulee vahvimmin esiin kappaleissa Big Wheels ja Lock Up Your Heart, kun taas yksin esitetty Before Our Time on kuin kaukaa tulevaisuudesta esitetty vastine John Lennonin Imaginelle. Paikoin kryptisen tarinankerronnan ja jopa psykedeelisten vivahteiden vastapainona Shining Trees ja I Believe The Change Will Come hyödyntävät gospelin selkeää ilmaisua. Forestfieldin poliittiset ajatukset saavat tilaa varsinkin kappaleissa Hollow Log ja Matthew Mills. Albumin pohjimmainen ajatus on lojaalisuus aina katkeraan loppuun saakka.


title: Gail Stanton

text: Brenda Stone eli Gail Stanton (19. marraskuuta 1954 Memphis, Tennessee – 21. marraskuuta 1996 Memphis, Tennessee) oli yhdysvaltalainen malli. Hän oli high schoolissa cheerleader ja otti käyttöön nimen Gail Stanton aloittaessaan mallinuraansa, jotta ei olisi häpäissyt isäänsä, joka oli diakoni baptistikirkossa.


title: Gail Stanton

text: Stanton nähtiin "Playboyssa" ensi kertaa vuonna 1977. Kesäkuussa 1978 hän oli "Playboyn" "Playmate of the Month". Hän myös työskenteli Anheuser-Buschille ja teki PR-työtä vuoden 1982 Knoxvillen maailmannäyttelyä varten. Stanton seurusteli jonkin aikaa Elvis Presleyn kanssa. Hän teki hyväntekeväisyystyötä ja osallistui eläinaktivismiin.


title: Gail Stanton

text: Stantonilla oli rooli Dorian Walkerin ohjaamassa komediaelokuvassa "Maikat matalaksi" ("Making the Grade", 1984).


title: Gail Stanton

text: Stanton kuoli suolitukoksen takia 42-vuotiaana.


title: Funktionaalinen finanssi

text: Funktionaalinen finanssi on keynesiläisen taloustieteilijän Abba P. Lernerin kehittämä taloustieteen teoria, joka perustuu kansantalouden kokonaiskysynnän ja chartalismin käsitteisiin.


title: Funktionaalinen finanssi

text: Sen mukaan valtion tulisi suunnitella finanssipolitiikkansa saavuttaakseen määritellyt tavoitteet, kuten talouskasvun, täystyöllisyyden ja alhaisen inflaation.


title: Funktionaalinen finanssi

text: Funktionaalisen finanssiajattelun taustalla olevat periaatteet voidaan tiivistää näin:


title: Funktionaalinen finanssi

text: Lernerin mukaan finanssipolitiikkaa tulisi ohjata kolme sääntöä:


title: Funktionaalinen finanssi

text: Lernerin ideat olivat laajimmin käytössä toisen maailmansodan jälkeisen talousbuumin aikana 1950–1973, jolloin niistä tuli oppikirjaesimerkki keynesiläisestä taloustieteestä ja myös talouspolitiikan perusta. Joten kun keynesiläinen politiikka tuli arvostelun kohteeksi 1960-luvun lopussa ja 1970-luvun alussa Lernerin ideat funktionaalisesta finanssista olivat kovimman arvosteluryöpyn kohteena.


title: Funktionaalinen finanssi

text: Funktionaalinen finanssi menetti suosionsa politiikan perustana koska se ei näyttänyt johtava haluttuihin lopputuloksiin. Erityisesti tavoitteeksi valittu kolmen prosentin työttömyysaste ja alhainen inflaatio vaikuttivat mahdottomilta saavuttaa yhtäaikaisesti. Lernerin oppi funktionaalisesta finanssista ei kerro mikä on alhaisin työttömyysaste joka voidaan inflaatiota kiihdyttämättä saavuttaa, eikä sitä mitä pitäisi tehdä jos molempia, alhaista inflaatiota ja työttömyyttä ei voida saavuttaa.


title: Funktionaalinen finanssi

text: Lerner tunnusti nämä puutteet ja kehitti makrotaloustieteen teoriaansa käsittämään moninaiset tasapainotilat ja tarjontapuolen inflaation. Mutta siihen mennessä keynesiläinen taloustiede oli jo pudonnut pois valtavirrasta.


title: Nervous Norvus

text: Jimmy Drake eli Nervous Norvus (1912 – 24. heinäkuuta 1968) oli yhdysvaltalainen laulaja, joka tuli tunnetuksi humoristisella kappaleellaan "Transfusion" (1956). Se kertoo huolimattomista kuskeista, jotka jokaisen onnettomuuden jälkeen saavat siirtoverta. Lauluun on liitetty kolareita kuvaavia ääniä. Nervous Norvus oli itse toiminut trukkikuskina. Hänen muiden kappaleidensa joukossa ovat "Dig" ja "Ape Call".


title: Nervous Norvus

text: Nervous Norvus kuoli kirroosiin.


title: Kirsi Ranto (albumi)

text: Kirsi Ranto on vuonna 1999 julkaistu tangokuningatar (1998) Kirsi Rannon debyyttialbumi. Levyn tunnettuja kappaleita ovat "Ciao Romero", "Jää" sekä "Pietariin".


title: Colt Army Model 1860

text: Colt Army Model 1860 on Colt’s Manufacturing Companyn valmistama revolveri.


title: Colt Army Model 1860

text: Malli 1860 suunniteltiin korvaamaan armeijan käyttämä Colt Dragoon -malli pienemmällä ja helpommin käsiteltävällä revolverilla. Aseen toinen mallinimi onkin Colt New Model Army. Se suunniteltiin kaliiperiin .44 (piipunreiän nimellishalkaisija oli siis 0,44 kertaa yksi tuuma) ja vuodesta 1861 sen rinnalle tuli .36-kaliiperinen versio. Epävirallinen mallinimi Navy (engl. "laivasto") tuli .36-kaliiperisille aseille, joihin oli tehty purjelaiva-aiheisia koristekaiverruksia. Revolveriin oli mahdollista ostaa lisävarusteena tarvittaessa sormiruuvilla perään kiinnitettävä olkatuki, jolloin siitä tuli pistoolikarabiini. Aseen tähtäiminä on jyvä piipunsuussa ja iskuvasaran etuosaan viilattu hahlo.


title: Colt Army Model 1860

text: Ase on mustaruutikäyttöinen ja yksitoiminen eli hana täytyy virittää jokaista laukausta varten erikseen liipaisimen vain laukaistessa aseen. Alkuperäinen ase ei käytä patruunaa. Patruunan sijaan jokainen panoskammio ladataan erikseen nallilla, ruutipanoksella ja luodilla. Nallia varten jokaisessa panoskammiossa on nallipiikki, johon nalli ladattaessa painetaan ja jota vasten iskuri lyö sytyttäen nallin joka puolestaan sytyttää ruutipanoksen. Ruuti ja luoti ladataan rullaan sen etupäästä ja piipun alla on aseeseen nivelöity latauspuristin jolla luoti saadaan puristettua tiukasti paikoilleen rullaan. Rullaa käännetään ladattaessa siten, että puristimen kohdalle tulee jokainen kammio vuorollaan. Latausta varten rulla vapautetaan lukituksestaan vetämällä hana puolivireeseen. Turvallisuussyistä nallit asetetaan paikoilleen nallipiikkeihin viimeisenä lataustoimenpiteenä.


title: Colt Army Model 1860

text: Rullassa on kuusi panoskammiota ja hanaa viritettäessä vivusto kääntää järjestyksessä seuraavan kammion piipun linjaan, iskurin eteen. Rulla on irrotettavissa, mutta tämä toimenpide vaatii piipun irrottamisen revolverin rungosta, sillä piippu kiinnittyy kiilalla rullan akselin päähän.


title: Colt Army Model 1860

text: Aseen varustukseen kuuluvat luotipihdit luotien valamiseksi. Lyötäessä valupihtien leikkuri auki varustukseen kuuluvalla pienellä vasaralla leikkurin reuna katkaisee valujäänteet eli luodin hännän pois. Aseeseen sai myös valmiita paperipatruunoita eli kartuuseja, joissa oli ohueen, nitrattuun paperiin käärittynä ruutilataus ja luoti. Kartuuseja käytti erityisesti armeija uudelleenlatauksen nopeuttamiseksi.


title: Colt Army Model 1860

text: Asetta valmistettiin vielä kilpailijoiden tuodessa markkinoille patruunakäyttöisiä aseita, ja Army Model -aseita muunnettiin käyttämään patruunoita. Tehdas tarjosi muuntomahdollisuutta 1870-luvun alusta lähtien. Kaikkiaan mallia valmistettiin vuosien 1860–1873 välisenä aikana 200 500 kappaletta.


title: Colt Army Model 1860

text: Aseesta on valmistettu jäljitelmiä eli replikoita mustaruutiammuntaa harrastavia varten.


title: Casey Dellacqua

text: Casey Dellacqua (s 11. helmikuuta 1985 Perth) on australialainen entinen tennispelaaja. Australian avointen 2008 jälkeen Dellacquasta tuli Australian korkeimmalle rankattu naistennispelaaja.


title: Casey Dellacqua

text: Dellacqua voitti junioriurallaan vuoden 2003 Australian avointen nelinpelin Adriana Szilin kanssa. Vuoden 2011 Ranskan avoimissa Dellacqua voitti sekanelinpelin Scott Lipskyn kanssa. Huhtikuussa 2018 Dellacqua ilmoitti lopettavansa uransa.


title: Casey Dellacqua

text: Vuonna 2007 Dellacqua pääsi Australian avoimiin villillä kortilla, mutta hävisi Slovenian Katarina Srebotnikille ensimmäisellä kierroksella. Ranskan avoimiin ja Wimbledoniin hän karsi, mutta ei päässyt pääsarjaan mukaan. Dellacqua eteni toiselle kierrokselle Yhdysvaltain avoimissa, kun hän voitti Jaroslava Švedovan. Toisella kierroksella hän hävisi kuitenkin Marija Šarapovalle.


title: Casey Dellacqua

text: Vuonna 2008 Dellacqua aloitti kauden pääsemällä neljännelle kierrokselle Australian avoimissa, kun hän voitti mm. Patty Schnyderin ja entisen mestarin ja maailmanlistan ykkösen Amélie Mauresmon. Neljännellä kierroksella Dellacqua hävisi kolmanneksi sijoitetulle Jelena Jankovićlle. Hyvän turnauksen myötä Dellacquasta tuli korkeiten rankattu Australian naistennispelaaja. Ranskan avoimissa Dellacqua voitti Marion Bartolin ja Nathalie Dechyn, mutta kolmannella kierroksella tuli tappio Carla Suárez Navarroa vastaan. Nelinpelissä Dellacqua parinaan italialainen Francesca Schiavone etenivät finaaliin asti sijoittamattomina. Pari hävisi finaalissa espanjalaisparille Anabel Medina Garrigues ja Virginia Ruano Pascual. Wimbledonissa Dellacqua voitti ensimmäisellä kierroksella Patty Schnyderin, jonka Dellacqua voitti aiemmin samana vuonna toisella kierroksella Australian avoimissa. Dellacqua hävisi ensimmäisen erän, mutta voitti ottelun lopulta 4–6, 6–3, 6–1. Toisella kierroksella hän kohtasi Pauline Parmentierin, ja voitti hänet 1–6, 6–2, 6–3. Kolmannella kierroksella vastaan tuli Nicole Vaidišová, jolle Dellacqua hävisi 6–2, 6–4.


title: Casey Dellacqua

text: Pekingin olympialaisissa Dellacqua edusti Australiaa yhdessä Alicia Molikin ja Samantha Stosurin kanssa. Ensimmäisellä kierroksella Dellacqua voitti Gisela Dulkon 6–3, 6–4. Toisella kierroksella hän hävisi 12:nneksi sijoitetulle Viktoryja Azarenkalle 6–2, 6–2. Yhdysvaltain avoimissa Dellacqua hävisi sekä kaksinpelissä että nelinpelissä heti ensimmäisellä kierroksella. Sekanelinpelissä Dellacqua pääsi toiselle kierrokselle asti, parinaan Jordan Kerr.


title: Casey Dellacqua

text: Dellacqua aloitti vuoden 2009 kaksinpelit varsin huonosti, mutta nelinpelissä Medibank International -turnauksessa Sydneyssä hän pääsi parinsa Nathalie Dechyn kanssa finaaliin. Finaalissa he kuitenkin hävisivät Peng Shuaille ja Hsieh Su-weille 6–0, 6–1. Australian avointen ensimmäisellä kierroksella Dellacqua hävisi 19:nneksi sijoitetulle Daniela Hantuchoválle 7–6, 6–4. Nelinpelissä Dellacqua parinaan Francesca Schiavone pääsivät semifinaaliin asti, jonka he kuitenkin hävisivät yhdysvaltalaisille Venus ja Serena Williamsille. Williamsit hoitivat ottelun 58 minuutissa, 0–6, 0–2. Australian avointen jälkeen Dellacqua ja valmentaja Nicole Pratt päättivät lopettaa yhteistyönsä. Dellacqua myös päätti kautensa pian turnauksen jälkeen loukkaannuttuaan, mutta hän kertoi palaavansa WTA-turnauksiin taas vuonna 2010.


title: Casey Dellacqua

text: Vuonna 2010 lähes vuoden tauon jälkeen kilpakentille palannut Dellacqua hävisi heti ensimmäisellä kierroksella Brisbanen turnauksessa, jonne hän oli saanut villin kortin. Hän hävisi tiukan taistelun jälkeen Kazakstanin Sesil Karatantchevalle. Australian avointen ensimmäisellä kierroksella Dellacqua voitti Anastasija Jakimovan ja toisella kierroksella Karolina Špremin. Kolmannella kierroksella hän hävisi kuudenneksi sijoitetulle Venus Williamsille. Wimbledonissa hän hävisi avauskierroksella Bojana Jovanovskille ja päätti kautensa siihen.


title: Casey Dellacqua

text: Vuonna 2011 Dellacqua palasi tenniskentille helmikuussa. Aluksi hän pelasi ITF-turnauksissa. Huhtikuussa Dellacqua osallistui Estorilin WTA-turnaukseen, jossa hän hävisi toisella kierroksella toiseksi sijoitetulle Jarmila Gajdošoválle. Toukokuussa hän voitti Brysselin turnauksen ensimmäisellä kierroksella maailmanlistan sijalla 20 olleen Shahar Pe'erin. Ranskan avoimiin Dellacqua pääsi mukaan villillä kortilla. Ensimmäisen kierroksen ottelussaan hän hävisi Tsvetana Pironkovalle. Turnauksen sekanelinpelissä hän saavutti uransa ensimmäisen Grand Slam -turnausvoiton yhdessä Scott Lipskyn kanssa.


title: Lauren Albanese

text: Lauren Albanese (s. 1. lokakuuta 1989 Jacksonville, Florida) on yhdysvaltalainen tennispelaaja. Parhaimmillaan hän on sijoittunut WTA-listan sijalle 158 kesäkuussa 2009.


title: Lauren Albanese

text: Ammattilaisuran Albanese aloitti vuonna 2006. Albanese on voittanut uransa aikana kolme ITF-turnausta kaksinpelissä. Ensimmäinen voitto tuli vuonna 2006 Wichitassa, Kansasissa, toinen vuonna 2010 Poza Ricassa, Meksikossa, ja viimeisin vuonna 2013 Austinissa, Texasissa. Nelinpeliturnauksia ITF-tasolla Albanese on voittanut viisi. Ensimmäinen tuli vuonna 2007 Trivandrumissa, Intiassa, toinen vuonna 2008 El Pasossa, Texasissa, kolmas vuonna 2010 Poza Ricassa, neljäs vuonna 2012 Caracasissa ja viimeisin vuonna 2014 Santiago de Chilessä, Chilessä.


title: Carly Gullickson

text: Carly Gullickson (s 26. marraskuuta 1986 Cincinnati, Ohio) on yhdysvaltalainen tennispelaaja. Parhaimmillaan hän on ollut kaksinpelissä WTA:n maailmanlistan sijalla 123 ja nelinpelissä sijalla 52. Nelinpelissä hän on voittanut kaksi WTA-tason turnausta.


title: Carly Gullickson

text: Gullickson voitti vuonna 2009 Yhdysvaltain avointen sekanelinpelimestaruuden, parinaan Travis Parrott. Muutenkin Gullickson on menestynyt paremmin nelinpelissä: 18 ITF-turnausvoittoa, 2 WTA-turnausvoittoa, korkein sijoitus 52 ja Grand Slam-turnauksissa päässyt useasti pidemmälle, kuin kaksinpelissä.


title: Gartner

text: Gartner on kansainvälinen ICT-alan tutkimus- ja konsultointiyritys, jonka pääkonttori sijaitsee Stamfordissa, Connecticutissa. Nimi GartnerGroup muuttui Gartneriksi vuonna 2001.


title: Gartner

text: Gartner myy maa- tai maanosakohtaisia markkinatietoja ja konsultointipalveluita. Sen julkistamia lukuja seurataan lehdistössä tarkkaan.


title: Gartner

text: Suomessa, Venäjällä, Baltian maissa ja Ukrainassa Gartnerin palveluita edusti vuoden 2014 kesäkuuhun asti suomalainen Market-Visio Oy. Gartner osti Marketvision kesäkuussa 2014.


title: Marketvisio

text: Marketvisio perustettiin vuonna 1987. Yritys oli vuoteen 2014 asti Antti Keinon ja Tuomas Partasen omistama suomalainen ICT-alaan keskittyvä konsultointi- ja tutkimuspalveluyritys. Gartner osti yrityksen vuonna 2014, jolloin viralliseksi nimeksi tuli Gartner Finland Oy.


title: Indispositiivinen riita-asia

text: Indispositiivinen riita-asia (, vastakohtaa merkitsevä etuliite ja "dis-pō'nere," määrätä) on riita-asia, jossa ei ole mahdollista tehdä sovintoa asianosaisten kesken. Sen tuomioistuinkäsittelyssä noudatetaan virallisperiaatetta. Indispositiivinen riita-asia on tahdonvaltaisen riita-asian vastakohta. Virallisperiaate tarkoittaa, ettei yksityinen asianosainen voi määrätä oikeudenkäynnin kulusta, vaan siitä päättää viranomainen ja oikeudenkäynnin alettua tuomioistuin. Virallisperiaatteen vastakohta on määräämisperiaate eli dispositiivinen periaate, jolloin tuomioistuin noudattaa asianosaisen tahtoa siinä, haluaako hän ryhtyä vai olla ryhtymättä oikeudelliseen prosessitoimeen. Indispositiivisessa riita-asiassa oikeudenkäynnin kulusta määrää siis viranomainen, ei asianosainen, sillä tällaiseen asiaan liittyy merkittävä julkinen intressi.


title: Indispositiivinen riita-asia

text: Indispositiivisia riita-asioita ovat esimerkiksi isyysjutut ja lapsen huoltoa koskevat asiat. Tällaisissa jutuissa oikeudenkäynnin prosessinjohto edellyttää tuomioistuimelta huomattavaa aktiivisuutta. Vaikka jutuissa noudatetaan pääsääntöisesti virallisperiaatetta, vastaa asianosainen ensisijaisesti tarvittavan oikeudenkäyntiaineiston esittämisestä. Tuomioistuin valvoo tällöin, ettei julkista intressiä loukata eikä yksityisoikeudellisia normeja kierretä. Jotkin riita-asiat ovat niin sanottuja "sekajuttuja," joissa indispositiivisen päävaatimuksen (esimerkiksi lapsen huolto) lisäksi esitetään dispositiivinen sivuvaatimus (kuten elatusapuvaatimus). Tällöin tuomioistuin joutuu soveltamaan samassa jutussa erilaisia normeja oikeudenkäynnin kohteeseen, aineistoon ja menettelyyn.


title: Wegenerin granulomatoosi

text: Wegenerin granulomatoosi eli granulomatoottinen polyangiitti (GPA) on harvinainen sairaus, jonka IDC-10-koodi on M31.3. Se on vaskuliitti, verisuonitulehdus, johon sairastuu Suomessa viitisenkymmentä ihmistä vuosittain. Keskimäärin sairastuneet ovat 40-vuotiaita, mutta sairastuminen on mahdollista missä iässä tahansa. Sairaus voi vaikuttaa elimistöön laajasti. Tyypillisesti sen seurauksena vahingoittuvat ylähengitystiet, keuhkot ja munuaiset. Rajoittuneessa muodossaan sairaus ilmenee vain ylähengitysteissä. Usein tämä rajoittunut muoto edeltää sairauden laajalle levinneen, diffuusin muodon kehittymistä. GPA kuuluu ns. anca-positiivisiin vaskuliitteihin. Tauti ei ole tarttuva.


title: Wegenerin granulomatoosi

text: GPA:n oireet ovat moninaiset. Tyypillisiä alkuvaiheen oireita ovat pitkään jatkuneet nenä, korva ja nieluoireet, joihin ei kuitenkaan pystytä liittämään infektiota. Muita oireita voivat olla keuhko-oireet, väsymys, iho-oireet, lihas- ja nivelsäryt sekä munuaisten vajaatoimintaan liittyvät oireet.


title: Wegenerin granulomatoosi

text: Wegenerin granulomatoosin diffuusi muoto on vakava sairaus, joka aiemmin yleensä johti kuolemaan nopeasti, vain muutamassa kuukaudessa. Nykyisillä kehittyneillä hoidoilla ennuste on kuitenkin parantunut huomattavasti. Kymmenvuotisessa pitkäaikaisseurannassa eloon on jäänyt 85 prosenttia sairastuneista.


title: Wegenerin granulomatoosi

text: Tulehdus esiintyy pienissä valtimoissa ja laskimoissa sekä hiussuonissa. Sairauden oireet ovat moninaiset. Usein esiintyy käheyttä, hengenahdistusta, artralgiaa, myalgiaa, yskää, mononeuritis multiplexia ja ihomuutoksia. Sairauden monesti aiheuttama munuaissairaus, glomerulonefriitti, voi yltyä niin vakavaksi, että sen aiheuttama munuaisten vajaatoiminta edellyttää dialyysihoitoa tai munuaisensiirtoa. Lisäksi nenään, korvaan, kurkkuun ja silmään kohdistuvat vauriot voivat olla leikkausta vaativia.


title: Wegenerin granulomatoosi

text: Yksi noin 20 000–30 000 ihmisestä sairastuu tautiin.


title: Wegenerin granulomatoosi

text: Sairautta hoidetaan useilla lääkkeillä. Oireettomuuteen tähdätään suuriannoksisella glukokortikoidilla ja syklofosfamidilla. Uutena lääkkeenä käytetään myös Rituximabia, jolla on saatu lupaavia tuloksia taudin hoidossa. Oireettomuutta ylläpidetään vuosia kestävällä lääkityksellä, mm. atsatriopiinilla ja kortisonilla. Tyypillisesti potilaiden tilaa seurataan oireettomassa vaiheessakin säännöllisillä verikokeilla ja lääkärintarkastuksilla. Lääkityksen aikana ja erityisesti lääkityksen vähittäisen lopettamisen jälkeen taudilla on riski uusiutua (relapsi). Uusiutunut GPA pystytään kuitenkin usein hoitamaan lääkkeillä takaisin oireettomaksi.


title: Wegenerin granulomatoosi

text: Wegenerin granulomatoosille on ehdotettu nimeksi granulomatoottinen polyangiitti, joka perustuisi taudinkuvaan. Syynä uudelle taudinkuvaan perustuvalle nimelle on taudin vuonna 1936 kuvanneen ja sille nimen antaneen saksalaisen Friedrich Wegenerin yhteys natsipuolueeseen .


title: Wegenerin granulomatoosi

text: Sairaus on tunnettu Wegenerin tautina tai Wegenerin granulomatoosina 1950-luvusta saakka. Wegenerin tausta aktiivisena natsina paljastui vasta hänen kuoltuaan. Hän oli liittynyt puolueeseen jo vuonna 1932, ennen natsien valtaannousua. Sairauden nimen muuttamisen puolesta onkin esitetty vaatimuksia.


title: Team Sky

text: Team Sky on brittiläinen ammattipyöräilytalli, joka kilpailee kansainvälisissä maantiepyöräilykisoissa. Team Sky perustettiin 26. helmikuuta 2009 ja se aloitti kilpailemisen vuonna 2010. Tallin managerina toimii David Brailsford.


title: Team Sky

text: Lähde: UCI


title: Team Sky

text: Team Sky:n alkuperäinen tarkoitus oli rakentaa 25 miehen joukkue, jonka ydin koostuu Britannian pyöräilijöistä.


title: Team Sky

text: Ensimmäiset kuusi kuskia, jotka valittiin talliin olivat kaikki brittiläisiä: Geraint Thomas, Steve Cummings, Chris Froome, Russell Downing, Ian Stannard ja Peter Kennaugh.


title: Team Sky

text: 10. syyskuuta 2009, seuraavat 10 kuskia valittiin talliin. He olivat Edvald Boasson Hagen, Thomas Lövkvist, Kurt Asle Arvesen, Simon Gerrans, Juan Antonio Flecha, Kjell Carlström, John-Lee Augustyn, Greg Henderson, Lars Petter Nordhaug ja Morris Possoni. Chris Sutton valittiin myös talliin Garmin-Slipstreamistä.


title: Team Sky

text: Team Sky:n ensimmäinen kilpailu oli Australian Tour Down Under tammikuussa 2010. Talli kilpaili kauden aikana myös muun muassa Ranskan ja Italian ympäriajossa.


title: Team Sky

text: Joukkue joutui keskeyttämään Espanjan ympäriajon, kun useiden joukkueen jäsenten sairastuttua joukkueen hieroja Txema Gonzales kuoli bakteeritulehdukseen.


title: Aleksandrovskoje (Pietari)

text: Aleksandrovskoje (, myös "Aleksandrovsk") on historiallinen kaupunginosa Pietarin Nevan piirissä Venäjällä. Se sijaitsee kaupungin kaakkoisosassa Nevan vasemmalla rannalla.


title: Aleksandrovskoje (Pietari)

text: Kaupunginosa on saanut alkunsa 1700-luvun alussa syntyneestä samannimisestä kylästä. 1700-luvun lopulta lähtien sinne rakennettiin teollisuuslaitoksia. 1800-luvun loppupuolella Aleksandrovskojesta muodostui työläisten asuinalue ja yksi Pietarin vallankumousliikkeen keskuksista. Vuonna 1901 se toimi Obuhovon lakkolevottomuuksien näyttämönä.


title: Aleksandrovskoje (Pietari)

text: Paikkakunnalla asui 1800–1900-lukujen vaihteessa huomattava suomalaisyhdyskunta, jota varten Pyhän Marian seurakunta perusti koulun vuonna 1874. Eri aikoina siellä toimi myös suomalainen lukusali, rukoushuone, raittiusyhdistys ja osuuskauppa.


title: Aleksandrovskoje (Pietari)

text: Vuonna 1917 Aleksandrovskoje liitettiin Pietarin kaupunkiin. Sen uudelleen rakentaminen alkoi 1920-luvulla. Nähtävyyksiä ovat Kolminaisuuden kirkko (Kulitsa ja pasha), Vladimir Štšukon ja Vladimir Gelfreihin suunnittelema konstruktivistinen Leninin kulttuuritalo (1927–1929, nykyään Troitski-kulttuurikeskus) sekä Nevskaja zastava -museo. Alueella sijaitsee Proletarskaja-metroasema.


title: Shaibu Amodu

text: Shaibu Amodu (18. huhtikuuta 1958 Edo – 11. kesäkuuta 2016 Benin City, Edo) oli nigerialainen jalkapallovalmentaja ja jalkapalloilija.


title: Shaibu Amodu

text: Amodu pelasi urallaan Niger Tornadoesissa, muttei koskaan noussut maajoukkuetasolle.


title: Shaibu Amodu

text: Valmennusuransa Amodu aloitti 1989 BCC Lionsissa, jonka hän luotsasi 1990 Afrikan cup-voittajien cupin mestariksi. Vuonna 1991 hän siirtyi El-Kanemi Warriorsin peräsimeen ja voitti seuran kanssa Nigerian cupin 1992.


title: Shaibu Amodu

text: Vuonna 1994 Amodu tuli ensimmäisen kerran Nigerian maajoukkueen päävalmentajaksi. Hänen pestinsä jäi eräänlaiseksi välivaiheeksi Clemens Westerhofin ja Jo Bonfreren välillä. Hän palasi tehtävään vuoden 1996 olympialaisten aikaan. Samaan aikaan hän valmensi eteläafrikkalaista Orlando Piratesia.


title: Shaibu Amodu

text: Huhtikuussa 2001 Amodu palasi maajoukkueen peräsimeen Jo Bonfreren irtisanomisen jälkeen. Vaikka hän onnistuikin luotsaamaan Nigerian MM-kisoihin 2002, johti kehno menestys Afrikan mestaruuskisoissa eroon helmikuussa 2002.


title: Shaibu Amodu

text: Vuonna 2003 Amodu siirtyi Sharksin päävalmentajaksi ja voitti Nigerian cupmestaruuden. Nigerian maajoukkueen peräsimeen hän palasi huhtikuussa 2008 ja luotsasi maajoukkueen MM-kisoihin 2010.


title: Shaibu Amodu

text: Tammikuussa 2010 pelatuissa Afrikan mestaruuskisoissa Amodun luotsaama Nigeria palasi mitalikantaan neljän vuoden tauon jälkeen kukistamalla Algerian pronssiottelussa 1–0. Pronssimitalit eivät kuitenkaan pelastaneet Amodua, vaan hänet vapautettiin jälleen tehtävästään, helmikuun alussa. Liitto perusteli eroa Amodun kyvyttömyydellä reagoida tapahtumiin pelin aikana. Hän palasi liiton palvelukseen toukokuussa 2013 teknisen johtajan ominaisuudessa.


title: Shaibu Amodu

text: Marraskuussa 2013 Amodu siirtyi Nigerian liitosta maan pääsarjassa pelaavan Bendel Insurancen tekniseksi johtajaksi.


title: Shaibu Amodu

text: Valitettuaan hieman aiemmin rintakipua Shaibu Amodu kuoli nukkuessaan 58-vuotiaana Benin Cityssä vain kolme päivää myöhemmin kuin maajoukkuevalmentajakollegansa Stephen Keshi samassa kaupungissa.


title: Lesnoi (Pietari)

text: Lesnoi () on historiallinen kaupunginosa Pietarissa Venäjällä. Se sijaitsee kaupungin pohjoisosassa Pietari–Viipuri-radan varrella.


title: Lesnoi (Pietari)

text: Vuonna 1811 paikalle siirrettiin Tsarskoje Selosta metsäopisto, josta myöhemmin muodostettiin metsäinstituutti ja nykyinen metsätekninen akatemia. Sen ympärille syntyi huvila-asutusta. Paikkakunnalla asui runsaasti suomalaisia käsityöläisiä, jotka kutsuivat sitä Lesnoiksi tai "Metsolaksi".


title: Lesnoi (Pietari)

text: Elokuussa 1879 Lesnoissa järjestettiin narodnikkien Zemlja i voljan neuvottelut, joiden tuloksena se hajosi lopullisesti Narodnaja volja ja Tšornyi peredel -järjestöiksi. Lokakuussa 1917 Lesnoin piirihallinnon rakennuksessa pidettiin Leninin johtama Venäjän sosiaalidemokraattisen työväenpuolueen keskuskomitean istunto, jossa valittiin johtoryhmä lokakuun vallankumouksen toteuttamista varten. Vuonna 1922 alue liitettiin Pietarin kaupunkiin. Metsäteknisen akatemian puiston ympärille rakennettiin 1950–1960-luvuilla asuinalue. Vuonna 1975 avattiin Lesnajan metroasema.


title: Lesnoi

text: Lesnoi voi viitata useisiin paikkakuntiin Venäjällä ja Valko-Venäjällä, mm:


title: Thomas (elokuva)

text: Thomas on suomalainen vuonna 2008 valmistunut elokuva. Elokuvan on ohjannut Miika Soini lopputyönään Taideteollisen korkeakoulun elokuva- ja lavastustaiteen osastolle. Elokuvan nimiroolissa esiintyy Lasse Pöysti, muissa rooleissa ovat muun muassa Pentti Siimes ja Mauri Heikkilä. Elokuvan ensi-ilta oli Sodankylän elokuvajuhlilla kesäkuussa 2008, minkä jälkeen sitä on esitetty muun muassa Cannesin ja San Sebastianin elokuvajuhlilla. "Thomas" perustuu norjalaisen Kjell Askildsenin novelleihin "Thomas F:n viimeiset julkiset tunnustukset". Novellikokoelma on julkaistu suomeksi vuonna 1996.


title: Thomas (elokuva)

text: Elokuva kertoo 80-vuotiaasta Thomaksesta (Pöysti) ja tämän yksinäisestä, eristyneestä elämästä pienessä asunnossaan. Juoni etenee hitaasti aina lopun yllätykseen saakka, kun Thomas kohtaa menneisyytensä.


title: Aleksandrovskoje

text: Aleksandrovskoje voi tarkoittaa seuraavia asioita:


title: Viola (juusto)

text: Viola on Valion rekisteröimä tavaramerkki, jolla on vuosikymmenten aikana myyty erilaisia sulate- ja tuorejuustoja sekä valmiskeittoja. Levitettävä Viola-sulatejuusto tuli markkinoille 1934 Valio Koskenlaskijan seuraksi. Violan tunnusmerkkinä ollut Viola-tyttö on koristanut pakkauksia vuosikymmenten ajan. Viola sulatejuustoa on vuosien saatossa pakattu folioon ja kartonkiin, pyöreään kartonkirasiaan, puupurkkiin ja muovirasiaan.


title: Viola (juusto)

text: Vuonna 2006 Valio uudisti Viola-brändiä Suomessa, ja Viola-tytön korvasi mainonnassa "Villa Viola" -talo ja pakkauksissa kukkakuosi. Samassa yhteydessä Suomen markkinoilta lopetettiin Viola-sulatejuustot, ja brändin alle siirrettiin Valion tuorejuustovalikoima (entinen Valio Hovi). Vuonna 2007 Valion feta nimettiin Viola-salaattijuustoksi kreikkalaisen fetajuuston saatua EU:n alkuperämaasuojan. Nykyään Valio Violan tuotevalikoimaan kuuluu myös valmiita keittoja.


title: Viola (juusto)

text: Viola-sulatejuustot lanseerattiin Neuvostoliitossa vuonna 1956. Venäjällä Viola-tyttö on edelleen käytössä, ja tuotevalikoimassa on nykyään sulatejuustojen lisäksi myös tuorejuustoja . Valio Viola oli sulatejuustojen markkinajohtaja sekä Pietarissa että Moskovassa vuonna 2009.


title: Pentti Syrjä

text: Pentti Heikki Syrjä (14. lokakuuta 1919 Teisko – 25. elokuuta 2002 Kuopio) oli suomalainen upseeri, kenraalimajuri ja kirjailija. Hän toimi aktiivipalvelusaikanaan mm. Reserviupseerikoulun rehtorina.